1,889 kes baharu Covid-19

Negara mencatatkan peningkatan jangkitan Covid-19 sebanyak 1,889 kes bagi tempoh 24 jam sehingga jam 12 tengah hari tadi.

Ini menjadikan jumlah kumulatif 365,289 kes, kata Ketua Pengarah Kesihatan, Tan Sri Dr Noor Hisham Abdullah.

Selangor catat jumlah tertinggi kes hari ini dengan 517, diikuti Sarawak (489 kes), Kelantan (226 kes).


RM8.2 bilion BKM bantuan tunai langsung tertinggi dalam sejarah

Bantuan Keluarga Malaysia (BKM) adalah inisiatif bantuan tunai langsung tertinggi dalam sejarah berbanding Bantuan Rakyat 1Malaysia (BR1M) dan Bantuan Sara Hidup (BSH), kata Menteri Kewangan Tengku Datuk Seri Zafrul Tengku Abdul Aziz.

Beliau memaklumkan bahawa setakat ini 8.6 juta penerima BKM telah diluluskan dengan isi rumah yang bakal menerima sehingga RM2,600 sekeluarga untuk tahun ini.

Menurutnya seperti diumumkan Perdana Menteri Datuk Seri Ismail Sabri Yaakob baru-baru ini, BKM Fasa 2 telah ditambah baik dengan bantuan tunai tambahan bernilai RM630 juta, menjadikan jumlah peruntukan keseluruhan BKM sebanyak RM8.2 bilion.

Katanya, BKM Fasa 2 dengan peruntukan RM1.74 bilion akan memanfaatkan 4 juta isi rumah, 1.2 juta warga emas (bujang/tiada pasangan) dan 3.4 juta individu bujang.

“Setiap penerima yang layak akan menerima bayaran secara berperingkat mulai hari ini (27 Jun),” katanya dalam kenyataan hari ini.

Tengku Zafrul berkata sebagai perbandingan, kadar maksimum BKM adalah RM2,600 berbanding BR1M (RM1,200) dan BSH (RM1,480), iaitu peningkatan bantuan sebanyak 120 peratus sejak inisiatif bantuan tunai langsung mula diperkenalkan.

“Peningkatan ini adalah kerana had kelayakan untuk menerima BKM telah dinaikkan daripada berpendapatan RM4,000 ke bawah sebulan untuk BSH kepada RM5,000 ke bawah sebulan untuk BKM,” katanya.

Beliau berkata jumlah penerima BKM adalah seramai 8.6 juta berbanding BSH hanya 4.5 juta penerima.

Tengku Zafrul berkata ini bermakna lebih ramai Keluarga Malaysia layak untuk menerima bantuan, termasuk sebahagian M40 dan bukan terhad kepada golongan B40 sahaja seperti untuk inisiatif bantuan tunai langsung sebelum ini.

Beliau berkata lazimnya BKM dikenali sebagai bantuan kepada golongan B40, namun hakikatnya bantuan itu kini memanfaatkan 12.6 juta individu, iaitu bersamaan 60 peratus daripada rakyat dewasa di Malaysia.

Katanya Kementerian Kewangan akan terus memantau faktor-faktor luaran yang boleh memberi impak negatif kepada situasi ekonomi domestik bagi memastikan kos sara hidup rakyat terkawal.

“Kerajaan juga sentiasa memantau situasi semasa dan yakinlah bahawa dasar kerajaan, baik dari segi bantuan langsung mahupun yang tidak langsung seperti subsidi keperluan asas, adalah bertujuan memastikan kebajikan rakyat sentiasa terbela,” katanya.

Perdana Menteri pada 22 Jun lepas mengumumkan bantuan tunai tambahan di bawah BKM iaitu RM100 untuk isi rumah dan RM50 bagi golongan bujang setelah kerajaan mengambil kira cabaran kos sara hidup dan kenaikan harga barang makanan kebelakangan ini.

Semakan status pembayaran boleh dibuat mulai hari ini melalui pautan https://bkm.hasil.gov.my.


Kapal tangki berlanggar kapal kargo di perairan Muar, tiada kemalangan jiwa

Dua buah kapal dilaporkan berlanggar di perairan Muar sekitar 12 tengah malam, pada Ahad, bagaimanapun tiada kemalangan jiwa dilaporkan.

Perlanggaran tersebut melibatkan kapal tangki dan kargo, pasukan maritim negara yang menerima maklumat bergegas ke lokasi kejadian untuk membantu dalam operasi menyelamat.

Pengarah Maritim Negeri Johor, Laksamana Pertama Maritim Nurul Hizam bin Zakaria berkata, Maritime Rescue Sub Centre (MRSC) Johor Bahru telah menerima maklumat menerusi Maritime Rescue Coordinator Centre (MRCC) Putrajaya mengenai signal kecemasan yang diterima oleh sistem Cospas-Sarsat daripada sebuah kapal kargo bertanda nama MV Zephyr Lumos.

Manakala signal kecemasan sebuah kapal tangki bertanda nama MV Galapagos diterima melalui pihak Badan Nasional Pencarian dan Pertolongan (BASARNAS) Pekan Baru, Indonesia masing-masing di kedudukan 14.1 barat daya Kuala Sungai Muar.

Sejurus menerima maklumat, pihak MRSC Johor Bahru telah menyalurkan maklumat kepada Zon Maritim Batu Pahat (ZMBP) dan Pos Pengkalan Hadapan (FOB) Tentera Laut Diraja Malaysia (TLDM) Batu Pahat bagi memohon bantuan aset.

Kilat 47 daripada ZMBP dan PSC 37 Pasukan Polis Marin (PPM) telah diaturgerak ke lokasi kejadian bagi mendapatkan gambaran kejadian.

Hasil pemerhatian dan pemantaun di lokasi kejadian disyaki kapal MV Zephyr Lumos telah terlanggar kapal kapal MV Galapagos dan sehingga kini tiada kemalangan jiwa dilaporkan.


Hampir 8.35 juta dos vaksin sudah diberikan setakat semalam

Sebanyak 8,346,697 dos vaksin sudah diberikan kepada orang ramai menerusi suntikan pertama dan kedua di bawah Program Imunisasi Covid-19 Kebangsaan (PICK), sehingga semalam.

Mengikut data yang dikeluarkan Jawatankuasa Khas Jaminan Akses Bekalan Vaksin (JKJAV) sehingga jam 11.59 malam tadi, jumlah dos pertama yang diberikan adalah 5,952,815, manakala dos kedua pula sebanyak 2,393,882.

Jumlah kumulatif pemberian dos vaksin Covid-19 di Sarawak adalah yang tertinggi iaitu membabitkan 1,116,727 penerima dos pertama dan 252,496 bagi suntikan kedua.

Pemberian dos pertama di Kuala Lumpur hampir mencapai 60 peratus daripada populasinya bagi suntikan pertama yang membabitkan 1,056,002 dos, dan 209,165 dos kedua.

Di Selangor, 993,032 individu menerima suntikan dos pertama dan 318,774 dos kedua, diikuti Johor 457,921 (dos pertama) dan 256,096 (dos kedua)

Semalam sahaja sebanyak 263,012 dos vaksin diberikan kepada penerima di seluruh negara, sekali gus menjadi kadar suntikan vaksin kedua tertinggi yang pernah dicatatkan di negara ini dalam tempoh 24 jam.

Kadar suntikan vaksin tertinggi pernah direkodkan ialah pada 24 Jun lalu, iaitu 268,604 dos sehari.

JKJAV menerusi infografik yang dimuat naik di Twitter hari ini memaklumkan sebanyak 178,148 dos pertama vaksin diberikan kepada penerima semalam, manakala 84,864 suntikan bagi dos kedua.

Berdasarkan perangkaan keseluruhan, prestasi PICK yang kini memasuki bulan kelima sejak mula dilaksanakan Februari lalu turut menyaksikan seramai 2,393,882 orang atau 7.3 peratus daripada populasi dewasa di Malaysia sudah menerima dua dos suntikan lengkap vaksin.

Data sehingga 11.59 malam 1 Julai 2021.

Sekiranya meneliti petunjuk digariskan Pelan Pemulihan Negara, Perlis serta Wilayah Persekutuan Kuala Lumpur, Putrajaya dan Labuan sudah mencapai satu daripada tiga prasyarat untuk beralih ke fasa kedua.

Ini kerana liputan vaksin lengkap dua dos di Perlis setakat semalam mencecah 16.3 peratus daripada populasi penduduk, Kuala Lumpur (11.8 peratus), Putrajaya (25.4 peratus) dan Labuan (16.4 peratus).

Menteri Kanan (Keselamatan) Datuk Seri Ismail Sabri Yaakob, semalam dilaporkan berkata peralihan di antara fasa dalam Pelan Pemulihan Negara (PPN) akan dibuat mengikut pencapaian pada peringkat negeri dalam memenuhi setiap petunjuk yang ditetapkan Kementerian Kesihatan (KKM).

Berdasarkan Pelan Pemulihan Negara, peralihan daripada fasa satu kepada fasa kedua perlu mencapai nilai ambang tiga petunjuk, iaitu jangkitan harian kurang 4,000 kes, kadar penggunaan katil unit rawatan rapi (ICU) pada paras sederhana dan liputan vaksin bagi populasi yang menerima dos lengkap ialah 10 peratus.


Terkejut diberitahu ada arahan pinda, lupus laporan audit 1MDB, kata Madinah

Susulan pendedahan terdapat arahan untuk pinda dan melupuskan Laporan Pengauditan 1Malaysia Development Berhad (1MDB) yang asal, Tan Sri Dr Madinah Mohamad mengakui terkejut selepas diberitahu.

Bekas Ketua Audit Negara itu berkata pendedahan tersebut diberitahu oleh Timbalan Pengarah Audit ketika itu, Datuk Nor Salwani Muhammad yang memberitahunya bekas Ketua Audit Negara, Tan Sri Ambrin Buang termasuk dirinya menerima arahan sedemikian.

Arahan tersebut adalah supaya laporan audit asal dipinda, Nor Salwani pula diarahkan memusnahkannya tetapi tidak mengikut arahan yang diberikan itu.

Sebaliknya, Nor Salwani menyimpan dibawah kerusinya sebelum ia didedahkan kepada pihak penyiasat.

Peguam Datuk Seri Najib Razak, Tan Sri Muhammad Shafee Abdullah bertanya kepada Madinah berhubung individu yang memberi arahan kepada kedua-dua individu tersebut supaya meminda dan melupuskannya, lalu dijawab “tidak”.

“Saya tidak bertanyakan kepada Nor Salwani siapa yang memberikan arahan itu kerana pada waktu itu saya dijadual mengadakan pertemuan dengan kumpulan pegawai lain di bawah saya.

“Saya hanya tahu ia adalah salah bagi Ambrin ketika itu untuk ditekan dan membuat pindaan terhadap apa yang sudah dimuktamadkan dalam laporan ketua audit dan juga ia salah untuk mengarahkan semua laporan asal dilupuskan .

“Selepas Nor Salwani beritahu saya mengenai perkara itu, saya menyimpan laporan itu di tempat selamat dan berkunci dalam bilik saya,” katanya dipetik dalam laporan media hari ini.

Hari ini berlangsung perbicaraan terhadap bekas Perdana Menteri, Najib dan bekas Ketua Pegawai Eksekutif (CEO) 1MDB, Arul Kanda Kandasamy dalam kes pindaan terhadap laporan akhir pengauditan 1MDB.

Dalam pernyataan saksinya sebelum ini, Madinah berkata beliau tidak memusnahkan versi asal Laporan Pengauditan 1MDB kerana ia mengandungi maklumat dan bukti yang material mengenai syarikat pelaburan strategik negara itu.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir pengauditan 1MDB sebelum dibentangkan kepada PAC untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan berkenaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa mengikut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Zahid tak jawab bila ditanya isu SD sokong cikgunya

Presiden UMNO Datuk Seri Ahmad Zahid Hamidi mengetepikan soalan wartawan yang meminta beliau mengulas kenyataan Datuk Seri Tajuddin Abdul Rahman berkaitan Akuan Bersumpah (SD) menyokong Presiden PKR Datuk Seri Anwar Ibrahim sebagai Perdana Menteri (PM).

Sebaliknya beliau mempertikaikan kedudukan Ahli Parlimen Pasir Salak itu yang hanya menganggotai Majlis Tertinggi (MT) UMNO sebagai ahli yang dilantik, bukan dipilih pada pemilihan parti 2018 lalu.

Terdaahulu wartawan bertanyakan mengenai pengumpulan SD Ahli Parlimen UMNO yang dikatakan digerakkan oleh Zahid, sebagaimana didedahkan Tajuddin pada sidang medianya semalam.

Menjawab soalan itu, Zahid berkata: “Saya menghormati apa jua kenyataan-kenyataan yang dikeluarkan. Tetapi pokoknya bahawa beliau (Tajuddin) tidak lagi menjadi ahli MT.

“Beliau dilantik… setelah membuat rayuan selepas beliau kalah (dalam pemilihan) sebagai naib presiden,” kata Zahid kepada pemberita ketika ditemui di kompleks mahkamah Kuala Lumpur hari ini selepas prosiding perbicaraannya.

Semalam, Tajuddin berkata walaupun, pemimpin UMNO melaung-laungkan “No DAP, No Anwar” sebaliknya mereka menandatangani SD menyokong Anwar menjadi Perdana Menteri tahun lalu.

Tajuddin juga mengakui beliau adalah salah seorang yang diminta menandatangani SD kerjasama Zahid dan Anwar.

Ahli Parlimen Pasir Salak itu berkata, beliau terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.

Mengulas lanjut, Zahid berkata beliau menyerahkan kepada Lembaga Disiplin UMNO untuk mengambil tindakan terhadap Tajuddin kerana mengkritik beliau dan parti semalam.

Zahid berkata perkara seperti itu terletak di bawah kuasa lembaga disiplin parti, yang atas syornya MT UMNO akan bertindak.

“Saya juga menghormati perlembagaan parti, di mana ada lembaga tatatertib.

“Sekiranya lembaga tatatertib menerima laporan atau permintaan untuk sebarang siasatan untuk tindakan diambil, maka sebarang cadangan oleh lembaga tatatertib akan dipertimbangkan dan diputuskan oleh MT,” katanya.

Zahid bohong “No DAP, NO Anwar”, kasihan ahli UMNO: Tajuddin


Polis siasat PKD DUN Penggaram pasang Jalur Gemilang terbalik

Polis mengesahkan membuka kertas siasatan susulan tular gambar menunjukkan Jalur Gemilang dipasang secara terbalik di Pusat Dalam Komuniti (PKD) Dewan Undangan Negeri (DUN) Penggaram, di Batu Pahat, Johor.

Ketua Polis Daerah Batu Pahat Asisten Komisioner Ismail Dollah berkata pihaknya mengesan gambar yang tular itu kira-kira jam 3.30 petang yang tular di media sosial.

“Bertindak atas maklumat yang diterima, pada pukul 3.45 petang polis telah ke lokasi berkenaan dan mendapati bendera itu telah diturunkan selain bangunan itu telah ditutup.

“Pihak polis sedang berusaha mengesan pekerja dan penyelia PDK berkenaan untuk membantu siasatan,” katanya dalam kenyataan malam ini.

Kes disiasat di bawah Seksyen 504 Kanun Keseksaan dan Seksyen 14 Akta Kesalahan Kecil.

DUN Penggaram diwakili Gan Peck Cheng daripada DAP yang menang pada Pilihan Raya Umum Ke-14 (PRU14) lalu.

Susulan itu beberapa komuniti meluahkan kekecewaan sambil mempertikaikan tindakan memasang bendera Malaysia secara terbalik.

Selepas puluhan tahun negara mencapai kemerdekaan, masih ada yang ‘tidak tahu’ atau ‘tidak pandai’ memasang serta mengibarkan Jalur Gemilang yang sepatutnya menjadi kebanggaan semua rakyat Malaysia, kata mereka.

Mereka turut mempertikaikan adakah pemasangan Jalur Gemilang secara terbalik itu disengajakan?

Pada 2013 lalu puluhan pelajar Cina yang menuntut di Taiwan berhimpun sambil memegang Jalur Gemilang secara terbalik, kononnya sebagai membantah apa yang mereka katakan pilihan raya tidak adil.

Bagaimanapun setelah menerima kecaman hebat, kumpulan pelajar terbabit memohon maaf atas perbuatan mereka.


Kerajaan umum kadar tarif baharu untuk T20 tak lama lagi: Nik Nazmi

Penyelarasan tarif elektrik kepada pengguna domestik golongan berpendapatan tinggi (T20) akan diumum dalam masa terdekat, kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad.

Beliau berkata ini kerana kerajaan perlu melihat pelbagai faktor antaranya trend harga pasaran arang batu dan gas yang kini didapati sudah stabil berbanding beberapa tahun lepas, sebelum menyelaraskannya, menurut laporan Bernama.

“Sebelum ini kita sudah lama kekang harga itu (bahan api arang dan gas) pada harga yang sangat rendah…itu sebab peningkatan tarif agak drastik. Jadi itu satu faktor yang kena diambil kira.

“Oleh itu, menjawab soalan tentang bila kita nak buat (penyelarasan), insya-Allah dalam masa terdekat kita umumkan, bagi masa. Saya pun belum bincang dengan Kabinet,” katanya berkata kepada pemberita selepas merasmikan Persidangan Hidrogen Hijau ASEAN (ASEANGH2) 2023 hari ini.

Beliau berkata penyelarasan akan dibuat berdasarkan mekanisme Pelepasan Kos Tidak Seimbang (ICPT) bagi tempoh enam bulan, bermula Julai hingga Disember ini.

Semalam, Perdana Menteri Datuk Seri Anwar Ibrahim berkata golongan T20 tidak akan menerima manfaat subsidi bagi penggunaan elektrik serta Bantuan Kewangan Haji.

Sementara itu, mengenai kos keseluruhan projek Rancangan Tebatan Banjir (RTB) yang berjumlah RM10.9 bilion, Nik Nazmi berkata kerajaan berjaya menjimatkan lebih RM4 bilion berbanding RM15 bilion yang telah diumumkan kerajaan terdahulu.

Beliau berkata penjimatan itu berjaya dicapai susulan kaedah perolehan yang lebih baik dilaksanakan kerajaan menerusi tender terbuka.

“Proses terbaharu ini (dan) cara baharu, dipercepatkan macam prakelayakan. Kalau nak buat sama ada reka bentuk binaan atau tender terbuka konvensional, ia akan makan masa yang sangat lama. Lagipun, pihak pembangkang juga bertanya bila nak mula projek RTB dan kita pun tahu projek ini sangat penting untuk rakyat, jadi kita nak percepatkan,” katanya lagi.


Polis tahan tiga individu bantu siasatan rempuhan di Kajang

Polis menahan seorang lelaki warga asing serta seorang lelaki dan wanita tempatan selepas disyaki terlibat dalam insiden cubaan merempuh anggota polis di Sungai Long dekat Kajang, Selangor, Selasa lepas.

Ketua Polis Daerah Kajang ACP Mohd Zaid Hassan berkata ketiga-tiganya yang berusia antara 34 dan 38 tahun ditahan di Bandar Sungai Long kira-kira 12.30 tengah hari semalam hasil pemantauan dan pemeriksaan, lapor Bernama.

Beliau berkata dalam kejadian 2.14 pagi itu, tiga anggota polis yang menjalankan tugas ronda cegah jenayah terserempak dengan sebuah kereta jenis Perodua Myvi berwarna merah yang dipandu seorang lelaki dalam keadaan mencurigakan.

“Polis kemudian cuba menghentikan kereta itu namun suspek memecut dan memandu secara melulu yang menyebabkan polis mengejar suspek sejauh tiga kilometer.

“Ketika dikejar, suspek beberapa kali cuba menghimpit polis yang menaiki motosikal dan apabila tiba di sebatang jalan mati, suspek tetap enggan memberhentikan kenderaan dan bertindak membuat pusingan U serta cuba merempuh ketiga-tiga anggota polis tersebut,” katanya dalam kenyataan hari ini.

Tindakan agresif suspek telah menyebabkan polis melepaskan beberapa das tembakan ke arah kereta tersebut namun suspek berjaya meloloskan diri.

Mohd Zaid berkata selain penahanan ketiga-tiga individu itu, polis turut merampas sebuah Perodua Myvi yang mempunyai kesan tembakan disyaki terlibat dalam kes itu.

Beliau berkata kesemuanya akan direman untuk membantu siasatan mengikut Seksyen 186 Kanun Keseksaan kerana menghalang penjawat awam bertugas dan Seksyen 307 kanun sama kerana cubaan bunuh selain polis sedang mengesan beberapa individu lain yang disyaki turut terlibat kes itu.

“Mana-mana individu yang mempunyai maklumat kejadian ini diminta menghubungi Ibu Pejabat Polis Daerah Kajang di talian 03-8911 4222 atau mana-mana balai polis berhampiran bagi membantu siasatan,” katanya.


Kes saman RM150 juta Dr Mahathir: Anwar mohon lanjutan fail pembelaan lagi

Datuk Seri Anwar Ibrahim dberikan tempoh lanjutan selama dua minggu lagi bagi memfailkan pernyataan pembelaannya terhadap saman fitnah RM150 juta oleh bekas Perdana Menteri Tun Dr Mahathir Mohamad.

Perdana Menteri (PMX) itu sepatutnya memfailkan pembelaan hari ini, bagaimanapun Mahkamah Tinggi di Shah Alam memberi kebenaran untuk melanjutkan tempoh selama dua minggu lagi.

Sekiranya Anwar, tidak dibenarkan lanjutan hari ini, defendan perlu memfailkan pernyataan pembelaan hari ini, menurut laporan Malaysiakini.

Peguamnya, lliff Benjamin Suhaimi mengesahkan keputusan pengurusan kes di hadapan pendaftar Mahkamah Tinggi awal hari ini.

“Kami dapat (lanjutan bermula hari ini untuk selama) dua minggu. Perkara itu ditetapkan untuk pengurusan kes pada 7 Julai,” kata peguam itu dipetik laporan portal itu.

Sementara itu, peguam Mahathir, Muhammad Rafique Rashid Ali ketika dihubungi, mengesahkan keputusan lanjutan masa sehingga 14 Jun untuk Anwar memfailkan pernyataan pembelaannya.

Peguam itu berkata bahawa mereka mendapat arahan daripada Dr Mahathir untuk membantah permohonan awal oleh Anwar untuk lanjutan masa sebulan, kerana kes berkenaan adalah perkara kepentingan awam dan amat mendesak untuk saman itu didengar secepat mungkin.

Bagaimanapun, Rafique menambah bahawa mahkamah sivil akhirnya memutuskan untuk memberikan lanjutan dua minggu.

Pada 3 Me lalu, Mahathir memfailkan saman terhadap Anwar berhubung dakwaan mengumpul kekayaan untuk kekayaan peribadi semasa berkuasa.

Tindakan sivil itu adalah berhubung ucapan dasar Anwar selaku Presiden PKR pada kongres kebangsaan khas parti itu pada 18 Mac.

Plaintif menuntut ganti rugi am RM50 juta dan ganti rugi teladan RM100 juta.

Dr Mahathir memohon perintah mahkamah agar Anwar mengeluarkan permohonan maaf bertulis dan penarikan serta-merta dakwaan itu.

Plaintif juga menuntut faedah tahunan lima peratus ke atas ganti rugi yang diberikan untuk dikira dari tarikh memfailkan tindakan sivil sehingga penyelesaian penuh pembayaran pampasan, kos, dan apa-apa relif lain yang difikirkan sesuai oleh mahkamah.


Kekalkan sop ketika bawa anak beriadah, elak dijangkiti Covid-19

Kebanyakan ibu bapa telah mula membawa anak-anak keluar beriadah Selepas Perdana Menteri mengumumkan Lembah Klang beralih ke Fasa 3 Pelan Pemulihan Negara baru-baru ini.

Inilah peluang membawa anak-anak berehat dan mencari angin baharu selepas lama terperap dalam rumah sejak beberapa bulan lalu.

Pun begitu, orang ramai dinasihatkan mengamalkan Prosedur Operasi Standard (SOP) ketika membawa anak  ke luar rumah.

Menurut pakar kanak-kanak, Dr Husna Musa, terdapat beberapa langkah pencegahan yang boleh dilakukan sepanjang melakukan aktiviti luar bagi memastikan keselamatan anak-anak yang belum diberi vaksin.

Secara amnya, semakin dekat anda berinteraksi dengan orang lain dan semakin lama interaksi semakin tinggi risiko penyebaran Covid-19.

“Saya tahu sukar bagi semua orang, termasuk kanak-kanak. Mereka perlu keluar dan berinteraksi.

“Jadi sebagai ibu bapa kita perlu memastikan bahawa mereka mampu melakukannya dengan cara yang lebih selamat.

“Bagaimana kita dapat menurunkan risiko kita terutamanya bahawa anak-anak masih belum diberi vaksin,” jelasnya.

Justeru beliau menasihatkan ibu bapa memakaikan topeng yang lebih baik (kanak-kanak berumur di atas dua tahun, topeng berganda / KN94 / 5 / N95 untuk orang dewasa). Kemudian, jauhkan jarak anda, basuh tangan dengan kerap dan dapatkan vaksin anda dan berada di sekitar vaksin sepenuhnya (terutamanya di dalam rumah)

“Saya ingin mencadangkan laman web ini microcovid.org untuk anda dapat menilai risiko untuk aktiviti tertentu secara objektif dengan juga memasukkan parameter seperti topeng yang digunakan, status vaksinasi, orang yang termasuk dan banyak lagi.

“Kita perlu dapat membuat keputusan yang tepat dan selamat untuk keluarga kita. Varian Delta masih belum merebak di sini jadi yang terbaik adalah jaga diri ya,” katanya.

Kongsi Dr Husna lagi, melakukan aktiviti di luar sememangnya lebih kurang risiko penularan Covid-19 kerana banyak ruang untuk jarak sosial serta pengudaraan yang lebih baik tetapi ingat, tak semestinya tiada risiko langsung.


Lapan negeri belum capai nilai ambang PPN, petugas makin lelah

Ketika petugas barisan hadapan perubatan terus mengalami gelaja ‘burnout’, purata kes harian yang dilaporkan di seluruh negara dalam tempoh tujuh hari sehingga semalam, masih tidak mencapai nilai ambang Pelan Pemulihan Negara (PPN).

Ketua Pengarah Kesihatan Tan Sri Dr Noor Hisham Abdullah berkata dalam tempoh 30 Jun hingga 6 Julai 2021 purata kes baharu harian adalah sebanyak 6,539 kes – masih tinggi berbanding nilai ambang PPN iaitu kurang daripada 4,000 kes sehari atau 12.2 kes baharu harian bagi setiap 100,000 penduduk.

“Nilai ambang 4,000 kes baharu harian ini adalah ditetapkan berdasarkan kapasiti hospital menghadapi situasi luar jangka, kadar kemasukan kes ke wad dan kadar discaj kes semasa.

“Negeri yang mencatatkan bilangan kes baharu melebihi nilai 12.2 kes bagi setiap 100,000 penduduk adalah Wilayah Persekutuan Labuan, Negeri Sembilan, Wilayah Persekutuan Kuala Lumpur, Selangor, Melaka, Wilayah Persekutuan Putrajaya, Sarawak, dan Pahang,” katanya dalam kenyataan hari ini.

Kementerian Kesihatan (KKM) turut melahirkan kebimbangan apabila tren kemasukan kes Covid-19 ke unit rawatan rapi (ICU) masih berada pada tahap tinggi, katanya.

Beliau berkata tren itu tidak menunjukkan penurunan ketara sejak Minggu Epidemiologi (ME) ke-23 (6 Jun 2021 hingga 12 Jun 2021) hingga kini di mana jumlah penggunaan katil ICU masih melebihi 90 peratus.

“Pada masa yang sama, petugas barisan hadapan (Perubatan dan Kesihatan) mengalami gelaja burnout kerana terpaksa berjuang menangani begitu banyak kes Covid-19 untuk tempoh yang kian berlarutan,” katanya.

Dr Noor Hisham menjelaskan empat negeri menunjukkan peningkatan kes harian baharu melebihi kapasiti maksimum hospital di negeri tersebut membabitkan Wilayah Persekutuan Kuala Lumpur, Selangor, Negeri Sembilan, dan Wilayah Persekutuan Labuan.

“Kes harian baharu yang dilaporkan tidak menunjukkan tanda-tanda pengurangan malah kes meningkat secara purata 2.6 peratus selama tujuh hari kebelakangan ini. Jika situasi ini berterusan, sistem kesihatan di negeri-negeri tersebut akan lumpuh dan seterusnya situasi yang sama bagi seluruh negara mungkin berlaku,” katanya.

KKM katanya, bimbang dengan situasi ini dan mengambil langkah segera bagi meningkatkan lagi kapasiti merawat Covid-19 di lapangan.

Antara langkah yang telah diambil adalah:

Sehubungan itu Dr Noor Hisham menasihatkan negeri-negeri yang telah beralih ke Fasa Dua PPN untuk terus mengamalkan kepatuhan yang penuh kepada prosedur operasi standard (SOP) yang telah digariskan bagi memastikan situasi dapat terus pulih dan beralih ke fasa seterusnya bagi mempercepatkan proses pemulihan sektor kesihatan, ekonomi, dan sosial.


AS dakwa bukti kukuh buruh paksa di ladang Sime Darby

Amerika Syarikat (AS) mendakwa mempunyai maklumat mencukupi untuk mengatakan bahawa pengeluar minyak sawit Malaysia, Sime Darby Plantation Bhd (SDP), menggunakan buruh paksa dan barangan firma itu tertakluk kepada rampasan.

Kilang-kilang Malaysia yang mengeluarkan produk daripada sarung tangan perubatan hingga minyak sawit semakin mendapat perhatian terhadap dakwaan mereka menyalahgunakan pekerja asing, yang membentuk sebahagian besar tenaga kerja pembuatan.

Pada 2020, Kastam dan Perlindungan Sempadan (CBP) AS menyekat produk Sime Darby Plantation, penanam kelapa sawit terbesar di dunia mengikut keluasan tanah, dengan alasan munasabah menggunakan buruh paksa, sekali gus membolehkan pihak berkuasa negara itu menahan barangan di pelabuhan.

Pada Jumaat, CBP menerbitkan “penemuan” di Sime Darby Plantation yang membolehkannya merampas produk firma itu.

“Melalui siasatannya, CBP telah menentukan bahawa terdapat maklumat yang mencukupi untuk menyokong penemuan bahawa Sime Darby Plantation dan anak syarikatnya menggunakan buruh paksa di ladang Sime Darby di Malaysia untuk menuai tandan buah segar, yang digunakan untuk mengekstrak minyak sawit dan menghasilkan derivatif produk,” kata CBP dalam notis yang diterbitkan di laman web Pendaftar Persekutuan.

Produk sedemikian mungkin dibawa masuk ke AS, tambahnya.

Menjawab penemuan itu, Sime Darby Plantation berkata ia telah melantik perunding perdagangan beretika bebas untuk mengaudit kemudahannya di seluruh Malaysia.

“Menerusi kerja mendalam di ladang yang dilakukan oleh perunding bebas, Sime Darby Plantation yakin penerbitan laporan yang akan datang akan menunjukkan bahawa syarikat itu mempunyai kawalan dalaman dan sistem untuk menyokong pekerjanya dan memastikan kesejahteraan mereka,” kata syarikat itu.

Untuk rekod, AS bukanlah pembeli penting minyak sawit Sime Darby, tetapi, seperti Felda Global Venture, ancaman terbesar mungkin kesan terhadap negara-negara atau syarikat lain yang akan menilai pembelian daripada Sime Darby. – Reuters


PRK Pulai dan Jeram: 22 borang penamaan calon sudah dijual

Sebanyak 22 borang penamaan calon bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram sudah dijual setakat semalam.

Pejabat Pilihan Raya Negeri Johor dalam kenyataan hari ini memaklumkan kesemua borang berkenaan dibeli oleh parti Amanah, PAS, Perikatan Nasional (PN) dan calon Bebas, menurut laporan Bernama.

“Bagi DUN Simpang Jeram, tiga set (borang penamaan calon) dibeli Amanah, PAS (dua), PN (lima) dan Bebas (satu), manakala bagi Parlimen Pulai, PN membeli lima set, Amanah (empat) dan Bebas (dua),” menurut kenyataan tersebut.

Setiausaha Suruhanjaya Pilihan Raya (SPR) Datuk Indera Ikmalrudin Ishak dalam kenyataan berasingan hari ini berkata pada hari penamaan calon ditetapkan Sabtu ini, kertas penamaan calon hendaklah diserahkan kepada Pegawai Pengurus di pusat penamaan calon (PPC) dari 9 pagi hingga 10 pagi.

Beliau berkata PPC bagi Parlimen Pulai adalah di Dewan Jubli Intan Sultan Ibrahim di sini, manakala PPC bagi DUN Simpang Jeram ditetapkan di Dewan Jubli Intan Sultan Ibrahim, Muar.

“Bagi melancarkan proses penamaan calon, SPR menyarankan kepada bakal calon yang ingin bertanding pada PRK Parlimen Pulai dan DUN Simpang Jeram agar mengisi borang dan membuat semakan awal dengan Pejabat Pegawai Pengurus atau Pejabat Pilihan Raya Negeri Johor sebelum hari penamaan calon,” katanya.

Selain itu, bakal calon juga disaran untuk membuat pembayaran deposit lebih awal dan resit pembayaran itu hendaklah dibawa pada hari penamaan calon sebagai bukti pembayaran, kata beliau.

“Bagi bakal calon yang mewakili mana-mana parti politik, adalah diingatkan untuk mengemukakan surat kebenaran penggunaan simbol parti yang diwakili apabila membuat penyerahan kertas penamaan calon,” kata Ikmalrudin.

Beliau juga mengingatkan, setiap bakal calon hanya dibenarkan diiringi seorang pencadang dan seorang penyokong calon untuk memasuki PPC, selain penggunaan semua jenis alat muzik atau pembesar suara bagi tujuan dakyah politik melalui apa cara termasuk menerusi penggunaan apa jenis kenderaan tidak dibenarkan pada hari penamaan calon kerana ia satu kesalahan di bawah Akta Kesalahan Pilihan Raya 1954.

Orang awam serta penyokong yang mengiringi calon pula dilarang menunggu atau berada dalam jarak 50 meter dari sempadan PPC ditetapkan.

Selain itu, calon yang membayar deposit bahan kempen pilihan raya sebagaimana diperuntukkan di bawah Akta Kesalahan Pilihan Raya 1954, juga tertakluk kepada undang-undang kecil mana-mana pihak berkuasa tempatan (PBT) bagi tujuan mempamerkan dan mengedarkan bahan kempen pilihan raya yang mengandungi gambar calon, lambang/simbol parti dan gambar pemimpin parti gabungan atau komponen secara bersama atau berasingan yang diwakilinya.

“SPR menyeru kepada bakal calon dan parti-parti politik yang terlibat agar sentiasa mematuhi undang-undang, peraturan, tata etika dan arahan dikeluarkan SPR, Polis Diraja Malaysia dan PBT bagi memastikan proses penamaan calon dapat berjalan dengan baik dan lancar,” kata Ikmalrudin.

Kerusi Parlimen Pulai dan DUN Simpang Jeram kosong susulan kematian penyandangnya, Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

SPR menetapkan tarikh penamaan calon kedua-dua PRK pada 26 Ogos, pengundian awal 5 Sept dan hari pengundian pada 9 Sept.


PH kata MoU berkuatkuasa sehingga bubar Parlimen walaupun tak disambung

Memorandum persefahaman (MoU) dimeterai dengan Putrajaya masih berkuatkuasa sehingga tiba pembubaran Parlimen, kata Pakatan Harapan (PH).

Blok pembangkang itu berkata walaupun MoU tidak disambung ia tidak bermakna perjanjian tersebut akan berakhir, malah berharap Perdana Menteri Datuk Seri Ismail Sabri Yaakob akan menunaikan baki perjanjian yang dipersetujui sebelum ini.

“Majlis Presiden PH mengambil maklum kenyataan perdana menteri dua hari lalu bahawa satu MoU (perjanjian persefahaman) baharu tidak akan ditandatangani.

“Ini bermakna MoU yang dimeterai pada 13 September 2021 akan terus berkuatkuasa selagi mana Parlimen ke-14 belum dibubarkan, sepertimana yang dinyatakan dalam Perkara 2.1 MoU.

“Oleh itu, Majlis Presiden PH mengarahkan wakil-wakil PH di dalam Jawatankuasa Pemandu MoU agar mengadakan mesyuarat pada kadar segera bersama wakil-wakil kerajaan bagi membincangkan beberapa perkara di dalam MoU yang masih berbaki, di samping meneliti perkara-perkara yang dinyatakan Perdana Menteri termasuk berkait pendanaan politik,” kata PH dalam satu kenyataan.

Bagaimanapun, PH menegaskan terdapat tiga perkara yang perlu dilaksanakan kerajaan, selepas lebih 80% janji dalam MoU dimeterai dengan Putrajaya sudah dipenuhi.

Majlis Presiden PH berkata, kelulusan Rang Undang-undang (RUU) pindaan Perlembagaan melarang Ahli Dewan Rakyat bertukar parti yang disokong 209 Ahli Parlimen merupakan satu daripada “tiang seri” kepada MoU itu.

“Dengan lulusnya pindaan Perlembagaan ini, maka 15 daripada 18 perkara yang dipersetujui dalam MoU telah dilaksanakan, bersamaan 83.3%,” kata kenyataan itu lagi.

Tiga janji tersebut yang perlu ditunaikan kerajaan ialah:

– Mengehadkan jawatan Perdana Menteri kepada tidak lebih 10 tahun;

– Membentang dan meluluskan Rang Undang-Undang Perkhidmatan Parlimen; dan

– Pindaan kepada Peraturan Mesyuarat Parlimen bagi memastikan prosiding Dewan Rakyat dan Dewan Negara berjalan dengan lebih teratur dan lancar.

Terdahulu, Ismail Sabri memberi isyarat jelas tidak ada lagi perjanjian atau Mou baharu yang akan disambung antara kerajaan dengan PH.

Ismail Sabri akur dengan pendirian partinya, UMNO yang sudah membuat ketetapan supaya tiada MoU 2.0 akan dimerterai dengan PH walaupun terdapat usaha untuk menyambung MoU 2.0 yang baharu selepas tamat pada 31 Julai ini.

“Soal sambung tak sambung (MoU) tak penting, yang pentingnya sekarang adalah soal persefahaman untuk kepentingan rakyat masih boleh kita teruskan. Kerjasama bertulis tidak ada lagi lepas ini.

“Kita sama-sama bersetuju untuk tidak ada perjanjian atau persefahaman baharu. Saya pun mesti akur dengan keputusan parti saya. Saya sudah maklumkan kepada mereka (pemimpin PH), UMNO sudah buat ketetapan tidak sambung.

“Tapi dari segi perjanjian secara bertulis, semua sudah bersetuju tidak perlu ada perjanjian bertulis baru, tapi persefahaman untuk kepentingan rakyat kita boleh diteruskan bagi menjamin kestabilan politik,” katanya semalam.

Sebelum ini, Pengerusi PH yang juga Ketua Pembangkang, Datuk Seri Anwar Ibrahim, menjelaskan tarikh akhir MoU itu belum muktamad kerana dokumen berkenaan tidak menetapkan tarikh akhir, sebaliknya hanya menyebut tarikh membabitkan pilihan raya umum ke-15 (PRU-15).


Selangkah lagi untuk Malaysia peroleh pingat Olimpik 2020

Sukan Olimpik Tokyo 2020 menjanjikan satu pingat kepada kontinjen Malaysia jika gandingan beregu utama negara Aaron Chia dan Sooh Wooi Yik mampu menundukkan lawan pada aksi separuh akhir nanti.

Hari ini, kedua-duanya menundukkan lawan yang juga pasangan beregu nombor satu dunia dari Indonesia Kevin Sanjaya Sukamuljo-Marcus Fernaldi Gideon dalam ‘straight set’, meletakkan keyakinan buat Aaron dan Sooh untuk berdepan cabaran seterusnya.

Aksi separuh akhir bakal menyaksikan naib juara Seluruh England 2019 itu bertemu pemenang perlawanan antara pasangan China, Li Jun Hui-Liu Yu Chen dengan Kim Astrup-Anders Skarup Rasmussen dari Denmark.

Dalam aksi di Musashino Forest Sport Plaza di daerah Chofu, Tokyo hari ini, pasangan negara beraksi tenang seawal set pertama dengan menyerap segala tekanan yang diberikan sebelum mencatat kemenangan 21-14.

Kemenangan set pertama menaikkan semangat kedua-duanya sebelum menamatkan saingan beregu Indonesia itu dengan kemenangan mendebarkan 21-17.

Perlawanan itu menyaksikan Kevin Sanjaya sekali lagi gagal mengawal keadaan apabila kerap melakukan kesilapan mudah selain kelihatan tidak tenang seperti kebiasaan dalam mana-mana kejohanan.

Kevin Sajaya sekali lagi hilang kawalan dan membaling raket di lantai dan menyebabkan konsentrasi mereka terganggu pada pertengahan set kedua.

Terdahulu pemain negara melepasi rintangan Kumpulan D dengan kemenangan dalam aksi terakhir selepas tewas kepada pencabar nombor dua dunia, Mohamad Ahsan-Hendra Setiawan.

Mereka bagaimanapun mengesahkan kemaraan apabila mengetepikan tentangan beregu Kanada, Ho Shue Jason-Yakura Nyl, 21-15, 21-13.


Kod berpakaian ketika berurusan di pejabat kerajaan diteliti: Ramkarpal

Kerajaan akan meneliti peraturan dalaman untuk menangani isu kod pemakaian yang ditetapkan kepada orang ramai ketika berurusan di pejabat kerajaan, kata Timbalan Menteri di Jabatan Perdana Menteri (Undang-Undang dan Reformasi Institusi), Ramkarpal Singh.

Beliau berkata kerajaan perlu meneliti perkara itu dengan serius kerana ia boleh mencetuskan ketegangan dalam masyarakat pelbagai kaum di negara ini, menurut laporan Bernama.

“Kerajaan juga harus melihat cara untuk mengawal selia etika berpakaian supaya ia seragam bagi mengelak percanggahan di negeri yang berbeza,” katanya kepada pemberita hari ini.

Baru-baru ini, dilaporkan Majlis Perbandaran Kota Bharu Bandaraya Islam (MPKB) mengenakan kompaun terhadap seorang peniaga wanita bukan Islam kerana memakai seluar pendek hingga pangkal paha di premis perniagaanya.

Bagaimanapun, MPKB bersetuju membatalkan kompaun terhadap wanita berusia 35 tahun itu selepas sesi perbincangan diadakan bersama Ketua Pengarah, Jabatan Kerajaan Tempatan (JKT), Datuk Mohd Fadzli Mohd Kenali.

Sementara itu, dilaporkan seorang anggota Jabatan Sukarelawan (RELA) bertugas di pejabat Pertubuhan Keselamatan Sosial (PERKESO) Pulau Pinang didakwa cuba menghalang seorang wanita bukan Islam memakai skirt daripada memasuki pejabat tersebut, Rabu lalu.


Aidilfitri: 80 peratus tiket tambahan AirAsia habis dijual

Lebih 80 peratus tiket penerbangan tambang murah telah habis dijual seminggu sebelum Aidilfitri, kata Ketua Pegawai Eksekutif AirAsia Malaysia, Riad Asmat.

Beliau berkata setakat kelmarin (13 April 2023), syarikat itu berjaya menjual kira-kira 82 peratus daripada 11,400 tempat duduk tambahan untuk tempoh 19 April hingga 22 April.

Beliau berkata antara laluan yang paling dicari ialah Kuala Lumpur – Tawau; Johor Bahru – Kuching; Johor Bahru – Sibu; dan Kuala Lumpur – Kuching.

“Bagaimanapun, masih terdapat tempat duduk untuk tiket harga tetap kos rendah seperti Kota Kinabalu ke Johor Bahru; Johor Bahru ke Kota Kinabalu; Bintulu ke Kuala Lumpur; Kuching ke Johor Bahru; Miri ke Johor Bahru; Sibu ke Johor Bahru dan Kuala Lumpur, dan Tawau ke Kuala Lumpur untuk tempoh yang sama,” katanya memetik laporan Bernama.

Pada masa sama, tempat duduk untuk penerbangan tambahan istimewa pada harga tetap kos rendah bagi penerbangan antara 28 April dan 1 Mei masih tersedia.

Pada 7 Mac, syarikat itu melancarkan 124 penerbangan tambang rendah tetap tambahan khas untuk Aidilfitri antara 19 April dan 1 Mei.

Sementara itu, syarikat penerbangan tambang rendah terbaharu MYAirline Sdn Bhd mendapat sambutan positif apabila antara 85 hingga 90 peratus tiketnya untuk semua destinasi telah dijual sempena perayaan.

Ketua Pegawai Eksekutifnya Rayner Teo berkata Kota Bharu, Tawau dan Kota Kinabalu menerima permintaan tinggi sehingga kini.

“Buat masa ini, masih ada tempat duduk tetapi ia laris dijual.

“Kami juga akan menambah dua penerbangan tambahan dari Kuala Lumpur ke Kota Bharu dari 19 April hingga 21 April. Kami telah pun menambah penerbangan dari Kuala Lumpur ke Tawau daripada sekali sehari kepada dua kali sehari berikutan permintaan tinggi,” katanya.


New Zealand kekal tutup pintu kepada rakyat asing hingga Oktober

New Zealand tidak akan membuka sepenuhnya sempadan negara itu sehingga Oktober, tatkala Wellington melonggarkan beberapa sekatan Covid-19 yang paling ketat di dunia, kata Perdana Menteri Jacinda Ardern pada Khamis (3 Februari 2022).

Ardern mengumumkan rancangan lima langkah untuk menyambung semula hubungan New Zealand ke seluruh dunia, bermula dengan mengetepikan keperluan kuarantin hotel untuk rakyatnya yang terkandas di luar negara akibat pandemik itu.

Menurutnya warga New Zealand di Australia dibenarkan kembali dan menjalani pengasingan berbanding dikuarantin mulai 27 Februari, diikuti dua minggu kemudian oleh rakyatnya yang berada di seluruh dunia.

Perintah kuarantin kemudian akan dilonggarkan secara progresif untuk membolehkan kumpulan lain seperti pekerja asing mahir, pelajar antarabangsa, warga Australia dan semua warga asing yang telah lengkap divaksinasi, memasuki negara itu.

“Sudah tiba masanya untuk bergerak semula,” kata Ardern, hampir dua tahun selepas menutup negara Pasifik Selatan itu kepada dunia luar dalam usaha memerangi Covid-19.

“Keluarga dan rakan perlu bersatu semula, perniagaan kami memerlukan kemahiran untuk berkembang, pengeksport perlu melakukan perjalananuntuk mengadakan hubungan baharu.”

Di bawah sistem baharu itu, individu terbabit akan mengasingkan diri selama 10 hari, dan bukannya menjalani kuarantin 10 hari yang dipantau oleh anggota tentera New Zealand.

Hanya 800 bilik sebulan tersedia di bawah sistem kuarantin semasa, dengan permintaan biasanya melebihi penawaran 10 kali ganda.

New Zealand pada mulanya merancang untuk mula melonggarkan kawalan sempadan bulan lalu dan dibuka semula sepenuhnya pada April tetapi menangguhkan langkah itu apabila varian Omicron muncul.

Ardern berkata kadar vaksinasi yang tinggi di New Zealand – hampir 95 peratus daripada penduduk menerima dua suntikan vaksin, dengan satu pertiga juga menerima penggalak – bermakna perubahan kini boleh dilakukan.

Sistem kuarantin tidak akan dimansuhkan sepenuhnya kerana ia masih diperlukan untuk menampung ketibaan antarabangsa yang tidak divaksin. – Agensi


OIC kecam Israel tindas rakyat Palestin di Baitulmaqdis Timur

Pertubuhan Kerjasama Islam (OIC) pada Jumaat mengecam tindakan Israel yang berterusan mencabuli hak asasi rakyat Palestine di Baitulmaqdis Timur yang diduduki. ajah pada hari Jumaat.

Menurut laporan Bernama, OIC memberi amaran mengenai kesan buruk yang akan timbul akibat dasar pendudukan Israel itu pembersihan etnik dan mengusir penduduk Palestin.

Rejim itu berusaha untuk mengubah identiti sejarah dan status undang-undang Baitulmaqdis Timur dan memisahkannya dari Palestin, lapor Agensi Anadolu memetik kenyataan OIC.

OIC turut mengutuk tindakan rejim zionis yang menghalang rakyat Palestin memasuki Masjid al-Aqsa.

Ratusan rakyat Palestin dihalang daripada memasuki Masjid Al-Aqsa untuk menunaikan solat subuh.

Undang-undang antarabangsa menganggap Tebing Barat dan Baitulmaqdis Timur sebagai wilayah yang diduduki dan menganggap semua kegiatan pembinaan penempatan Yahudi di sana adalah haram.

Kira-kira 650,000 penceroboh tinggal di 164 penempatan dan 124 kawasan di Tebing Barat, termasuk di Baitulmaqdis Timur yang diduduki.


Kes kematian akibat Covid-19 meningkat semula

Jumlah kematian akibat Covid-19 dalam tempoh 24 jam lalu meningkat kepada 282 kes menjadikan keseluruhan sejak pandemik melanda negara pada Mac tahun lalu kepada 12,510 kes.

Selangor kekal menjadi negeri tertinggi merekodkan kes kematian iaitu membabitkan 108 pesakit. Negeri lain yang mencatat kes kematian yang tinggi ialah Kuala Lumpur (45 pesakit); Johor (44); Pulau Pinang (24) dan Kedah (15).

Ketua Pengarah Kesihatan Tan Sri dr Noor Hisham Abdullah berkata dalam tempoh 24 jam itu juga 16,945 pesakit disahkan sembuh menjadikan keseluruhannya 1,145,128 pesakit sembuh berbanding 1,404,899 kes positif.

“Sebanyak 247,261 kes masih aktif. Daripada jumlah itu 1,059 pesakit masih dirawat di unit rawatan rapi, dengan 526 pesakit memerlukan bantuan alat pernafasan,” katanya dalam kenyataan media hari ini.

Terdahulu beliau memaklumkan 20,546 kes baharu direkodkan hari ini, termasuk 3,272 yang membabitkan bukan warganegara Malaysia.

Daripada jumlah kes baharu itu, katanya sebanyak 373 kes atau 1.8 peratus adalah daripada kategori 3, 4 dan 5, manakala 20,173 kes (98.2 peratus) lagi terdiri daripada kategori 1 dan 2.

“Secara keseluruhan, 17,802 kes atau 86.64 peratus daripada jumlah kes yang dilaporkan pada hari ini tiada atau tidak lengkap vaksinasi.

“Dapatkan vaksin Covid-19 bagi mengurangkan risiko jangkitan yang serius. Diharapkan ini akan mengurangkan jangkitan Covid-19 di dalam negara, terutamanya kes di kategori 3 hingga 5,” katanya.

Mengenai kadar kebolehjangkitan, beliau berkata, berdasarkan data terkini pada 14 Ogos 2021, nilai RT Malaysia adalah sebanyak 1.05.

Negeri yang mencatatkan nilai RT yang tertinggi adalah Perlis (nilai RT 1.47), diikuti oleh Kelantan (nilai RT 1.20), serta Sabah dan Pulau Pinang (masing-masing nilai RT 1.17). Semua negeri mencatatkan RT melebihi 1.0 kecuali Wilayah Persekutuan Labuan dan Wilayah Persekutuan Putrajaya.

Dr Noor Hisham turut memaklumkan 29 kes baharu dikesan hari ini menjadikan keseluruhannya 4,183 kluster dengan 2,866 sudah ditamatkan dan 1,317 masih aktif.

Sebanyak 17 daripada kluster itu membabitkan jangkitan di tempat kerja, komuniti (10 kluster) dan dua kluster kumpulan berisiko tinggi.


Najib marah dengan persepsi sudah dibankrapkan

Bekas Perdana Menteri Datuk Seri Najib Tun Razak ‘naik berang’ hari ini, selepas berita mengenai beliau bakal bankrap menjadi laporan sensasi media.

Menyifatkan beliau belum bankrap, Ahli Parlimen Pekan itu mendakwa laporan yang mengatakan bahawa beliau sudah bankrap sengaja dicipta bagi memberi persepsi buruk ke atas dirinya.

Mendakwa laporan media ‘tidak tepat’, Najib berkata ada ‘kelompongan’ dalam laporan mereka.

“Saya belum bankrap lagi dengan keputusan mahkamah tinggi hari ini.Lama lagi dan banyak lagi proses serta langkah perlu diambil sekiranya kerajaan Perikatan Nasional (PN) tetap nak bankrapkan saya.

“Saya lihat kebanyakan media tempatan hari ini kurang mengulas point utama digunakan hakim mahkamah kenapa dia tak benarkan untuk saya tangguh usaha Lembaga Hasil Dalam Negeri (LHDN) untuk bankrapkan saya,” luahnya di Facebook.

Terdahulu Agenda Daily melaporkan, susulan keputusan Mahkamah Tinggi Kuala Lumpur hari ini yang membenarkan Lembaga Hasil Dalam Negeri (LHDN) meneruskan notis kebankrapan RM1.69 bilion terhadap beliau, Najib Razak dilanda ‘kemurungan’.

‘Kemurungan’ yang melanda beliau itu turut diterjemahkan menerusi satu hantaran di Facebooknya seolah mengharapkan kerajaan memberi moratorium dan diskaun elektrik.

Mengulas lanjut, Najib dengan sinis berkata, sekiranya beliau diisytiharkan bankrap sekalipun beliau tidak akan bertukar menjadi ‘tidak waras’.

“Status bankrap juga tak maksud saya terus bertukar menjadi sembab, lembab atau bodoh seperti diakui seseorang tertentu di dalam bicara khas hari itu.

“Hakim mengaku bahawa pengiraan penalti cukai oleh LHDN terhadap saya perlu disemak kesahihannya oleh kebankrapan Pesuruhjaya Khas Cukai Pendapatan (PKCP atau SCIT).Proses ini belum bermula dan kita masih tunggu sejak 2 tahun lalu,” katanya.

Terdahulu, Mahkamah Tinggi hari ini memutuskan bahawa Lembaga Hasil Dalam Negeri (LHDN) boleh meneruskan notis kebankrapan terhadap Najib.

Keputusan itu, sekali gus menuntut Najib menyelesaikan cukai kerajaan sebanyak RM1.69 bilion terhadap dirinya.

Sebelum itu, Najib gagal untuk mendapatkan penangguhan berhubung keputusan mahkamah yang berkaitan dengan tuntutan cukai berkenaan.

Najib mengemukakan permohonan berkenaan atas alasan notis yang dikeluarkan LHDN bertarikh 4 Februari lalu adalah berniat jahat, menindas dan penyalahgunaan proses mahkamah.

Kerajaan, melalui LHDN, memfailkan notis kebankrapan di Mahkamah Tinggi di Kuala Lumpur terhadap Najib selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.

Pada 22 Julai tahun lalus, Mahkamah Tinggi memutuskan bahawa Najib perlu membayar tunggakan cukai tambahan LHDN bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.


Zaharin yang dipecat ajak rakyat tolak UMNO, BN bawah ‘penyamun’

Pengkritik kuat Datuk Seri Ahmad Zahid Hamidi, Datuk Zaharin Mohd Yasin menyifatkan tindakan memecatnya daripada UMNO lebih kepada keputusan peribadi presiden parti itu dan konco-konconya dalam kluster mahkamah.

Malah, dia juga tidak akan patah semangat untuk mendedahkan kemungkaran politik Zahid yang dianggapnya sebagai “perompak, penyamun dan pencuri wang rakyat dan menerima rasuah jutaan ringgit untuk kepentingan peribadinya”.

Dalam kenyataan di Facebooknya hari ini, bekas Setiausaha UMNO Bahagian Bandar Tun Razak itu berkata dia tidak akan membuat rayuan berhubung keputusan itu, sebaliknya mengajak rakyat menolak UMNO dan Barisan Nasional (BN) pada Pilihan Raya Umum Ke-15 (PRU-15) akan datang.

Menurutnya dia tidak menerima sebarang surat tunjuk sebab dan juga dihadapkan ke Lembaga Disiplin parti, sebelum keputusan pemecatan dibuat malam tadi.

Katanya UMNO bahagian di Parlimen Bandar Tun Razak juga tidak pernah membuat keputusan dan aduan rasmi kepada pejabat setiausaha agung untuk dia diambil tindakan disiplin.

“Keputusan ini lebih merupakan keputusan tindakan peribadi Presiden dan kuncu2 Kluster Mahkamahya. Dan dikira sebagai keputusan ‘mee segera’.

“Apakah tujuan? Hendak menutup mulut dan mematikan tangan saya dari menulis kemungkaran politik oleh presiden yang menyamun dan merompak dan menerima rasuah jutaan ringgit untuk kepentingan peribadinya?

“Jawabnya tidak. Mulut dan tangan saya tidak akan terhenti kerana tersingkir sebagai ahli UMNO. Malah menaikkan semangat saya terus mengajak rakyat Malaysia berbilang kaum menolak BN/UMNO di bawah kepemimpian seorang perompak, penyamun dan pencuri wang rakyat.

“Saperti mana saya telah jelaskan… Dalam pemecatan saya pertama dan kedua saya tidak membuat rayuan atas pemecatan saya,” katanya lagi.

Terdahulu, mesyuarat Majlis Tertinggi (MT) UMNO malam tadi (30 September 2022) membuat keputusan memecat Zaharin daripada parti itu berkuat kuasa serta-merta mengikut Fasal 10.6 dibaca bersama Fasal 5.9.

Tindakan itu yang diumumkan Setiausaha Agung UMNO, Datuk Seri Ahmad Maslan, diambil selepas Zaharin didapati melanggar Etika Ahli UMNO di bawah Fasal 20.9 Perlembagaan UMNO

Zaharin pernah dipecat daripada UMNO pada 1996 ketika Datuk Seri Anwar Ibrahim menjadi pemangku presiden parti dan diterima balik pada 1998. Pemecatan kedua pada 2006 ketika UMNO diterajui Datuk Seri Abdullah Ahmad Badawi sebelum diterima semula pada 2009.

“Setelah 52 tahun menyokong UMNO. Sebagai orang ditanam perkaderan kiri, saya tahu dan sedar bahawa UMNO sebuah parti yang mempertahankan sistem kapitalis, dikuasai elit politik dan bangsawan, sistem yang selama ini saya pertahankan.

“Kini saya tidak menjadi ahli parti itu, maka saya tidak lagi berminat berjuang atas landasan kanan. Maka pilihan saya dalam mencari wadah perjuangan di masa depan jika mahu menyumbang perjuangan rakyat terbanyak, akan memilih parti yang berwadah kiri,” katanya.


Situasi Melaka berbeza dengan Sabah, PRN tak wajar tangguh

Pilihan Raya Negeri (PRN) Melaka boleh diadakan pada masa ini, dan risiko lonjakan kes Covid-19 seperti yang berlaku susulan PRN Sabah, tahun lalu, sebenarnya berupaya diatasi.

Bekas Timbalan Pengerusi Suruhanjaya Pilihan Raya (SPR), Datuk Seri Wan Ahmad Wan Omar, berkata situasi pandemik kini jauh berbeza dengan keadaan ketika PRN Sabah itu.

Beliau berkata, krisis politik di Melaka perlu diselesaikan segera kerana ia membabitkan penyandang jawatan Ketua Menteri yang hilang sokongan majoriti dalam Dewan Undangan Negeri (DUN).

“Penyelesaiannya ialah melalui PRN. Tidak wajar PRN ditangguhkan atas alasan bimbang penularan Covid-19. Situasi di Melaka berbeza dengan Sabah ketika PRN berlaku pada September 2020.

“Penularan Covid-19 di Sabah amat tinggi ketika itu, manakala vaksinasi pula belum dilaksanakan. Namun sekarang, lebih 90 peratus pengundi (populasi dewasa) telah divaksin. Rentas negeri sudah dibenarkan, bermakna keadaan Covid-19 terkawal,” katanya dalam laporan Berita Harian.

Wan Ahmad berkata, Melaka hanya mempunyai 28 DUN, berbanding 73 DUN di Sabah yang membabitkan limpahan kehadiran dari luar sepanjang tempoh berkempen.

Malah, beliau mendakwa penguatkuasaan dan pematuhan prosedur operasi standard (SOP) ketika PRN Sabah dilihat sangat lemah.

Sebaliknya jika PRN Melaka diadakan, katanya, situasi dijangka berlainan dengan persediaan untuk mengelak kesilapan ketika PRN Sabah daripada berulang.

Beliau turut mendakwa parti politik yang tidak mahu PRN Melaka diadakan, kerana belum bersedia dan ingin mengambil ‘jalan selamat’.

Katanya, PRN Melaka dilihat akan mampu memberi pengalaman baik kepada SPR untuk membuat persediaan awal sebelum menjalankan Pilihan Raya Umum (PRU) ke-15 yang lebih besar dan mencabar.

“Apa yang penting, syarat berkempen mesti dipatuhi. Kempen ceramah terbuka perlu dilarang sama sekali.

“Sebaliknya, perhebatkan budaya kempen digital melalui internet dan media sosial. Kempen rumah ke rumah boleh dilarang atau mesti mematuhi SOP sepenuhnya. Polis dapat mengawal,” katanya.

Wan Ahmad berkata, menyerahkan semula mandat kepada rakyat melalui PRN adalah jalan terbaik serta bertanggungjawab dalam menyelesaikan kemelut politik di Melaka itu.


Sultan Perak perkenan surau tidak dirobohkan

Sultan Perak Sultan Nazrin Shah berkenan Surau Al-Karamah di Kampung Sri Keramat, Pasir Puteh di Ipoh, tidak dirobohkan sehingga surau baharu siap dibina.

Setiausaha Kerajaan Negeri Perak, Datuk Ahmad Suaidi Abdul Rahim berkata, susulan titah itu, beliau mengadakan perbincangan khas bagi mendengar taklimat daripada pelbagai agensi berkaitan.

Beliau berkata, perbincangan itu telah merumuskan beberapa perkara dan telah dipersembahkan kepada Sultan Nazrin.

Katanya, selepas berunding dengan jawatankuasa surau dan penduduk surau sedia ada digantikan dengan surau yang lebih baik di lokasi lain tetapi dalam kawasan yang sama.

“Pihak kerajaan akan menawarkan tapak gantian baharu sementara pihak pemaju akan membiayai sepenuhnya kos pembinaan sebuah surau baharu,” katanya dalam kenyataan hari ini.

Shubungan itu katanya, surau sedia ada akan terus berfungsi seperti biasa sehingga surau baharu siap dan boleh berfungsi untuk kegunaan penduduk.

Pada 23 April lalu, media melaporkan Jawatankuasa Surau Al-Karamah memohon campur tangan Majlis Agama Islam Perak, Menteri Besar serta Pejabat Tanah dan Galian Perak untuk menghalang tindakan merobohkan surau itu bagi memberi laluan kepada projek perumahan.


Seorang ADUN Johor disiasat polis lakukan gangguan seksual

Polis menerima laporan daripada seorang wanita yang mendakwa diganggu secara seksual oleh seorang Ahli Dewan Undangan Negeri (ADUN) Johor.

Ketua Polis Daerah Kota Tinggi Superintenden Hussin Zamora berkata pihaknya menerima laporan berhubung dakwaan salah laku ADUN terbabit terhadap wanita berumur 26 tahun itu di Balai Polis Kota Tinggi pada kira-kira 11.30 pagi tadi.

“Ya, ada terima. Kes berkenaan sedang disiasat,” katanya menurut laporan Bernama.

Beliau bagaimanapun enggan mengulas lanjut kerana belum meneliti laporan itu.

Laporan polis mengenai gangguan seksual itu tular di media sosial.

Mangsa, yang dipercayai ahli sebuah parti politik di Johor, mendakwa telah beberapa kali diganggu secara seksual oleh ADUN terbabit.


Ismail Sabri sendiri bentang Bajet 2023, PRU amat hampir: Muhyiddin

Perdana Menteri Datuk Seri Ismail Sabri Yaakob dijangka membentang sendiri Bajet 2023 di Dewan Rakyat pada 7 Oktober depan, bukannya Menteri Kewangan sebagaimana kebiasaan.

Perkara itu dimaklumkan Pengerusi Perikatan Nasional (PN) Tan Sri Muhyiddin Yassin dalam ucapan penutup Konvensyen PN 2020 di Taman Ekspo Pertanian Malaysia Serdang (MAEPS), Serdang hari ini.

Muhyiddin berkata, perkembangan itu dimaklumkan kepadanya oleh anggota Kabinet daripada PN, yang menjadi petanda bahawa Pilihan Raya Umum Ke-15 (PRU-15) amat hampir.

Menurutnya Parlimen mungkin dibubarkan tahun ini juga sebaik sahaja Bajet 2023 dibentangkan.

“Saya dimaklumkan oleh rakan kita dalam Kabinet bahawa Perdana Menteri nak bentangkan belanjawan. Biasanya belanjawan dibentang oleh Menteri Kewangan.

“Ia biasanya dibentangkan hujung Oktober, namun sekarang diawalkan ke 7 Oktober. Cuba tanya kenapa nak buat begitu.

“Saya yang tak berapa cerdik ini fikir, kemungkinan besar selepas belanjawan dibentang pada 7 Oktober, tak ada perbahasan belanjawan kerana esoknya Parlimen akan dibubarkan,” katanya menurut BH.

Semalam, Geostrategis dan Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan membuat jangkaan bahawa tarikh pembentangan Bajet 2023 adalah petanda kepada PRU-15 dan akan menjadi perkara penting dalam menentukan tarikh sebenar PRU.

“Lazimnya, tarikh belanjawan akan dianjakkan ke belakang tetapi kali ini ia dipercepatkan ke depan pula. Apabila ia dibentangkan, lulus atau tidak, PRU-15 tetap akan diumumkan.

“Jika tidak cukup majoriti meluluskan Bajet 2023, ia akan memudahkan lagi Perdana Menteri membuat keputusan. Sekali pun ia lulus, ia tidak akan menyekat Perdana Menteri untuk membubarkan Parlimen,” katanya.


Pemilihan lambang PN, bukti PAS yakini perjuangan: Mohd Rafiq

Keputusan PAS menggunakan lambang Perikatan Nasional (PN) bagi menghadapi Pilihan Raya Negeri (PRN) Melaka membuktikan keyakinan parti itu terhadap wadah perjuangan gabungan tersebut.

Naib Presiden Bersatu Datuk Mohd Rafiq Naizamohideen berkata ini kerana PN merupakan satu tawaran baharu kepada rakyat pelbagai kaum dan akan memberi perkhidmatan terbaik.

“Kita (akan) sentiasa bekerjasama dan bermesyuarat bagi memastikan jentera dapat digembleng secara maksimum untuk memastikan prestasi PN pada PRN dapat mencapai tahap membanggakan,” katanya lapor Bernama.

Semalam, Presiden PAS Datuk Seri Abdul Hadi Awang memaklumkan parti itu akan menggunakan lambang PN bagi menghadapi PRN Melaka selepas perkara tersebut diluluskan oleh Mesyuarat Jawatankuasa Kerja PAS Pusat.

Mohd Rafiq, yang juga Pengerusi PN Melaka, ketika mengulas mengenai calon yang akan diketengah parti itu berkata ia akan diumumkan oleh Pengerusi Tan Sri Muhyiddin Yassin.

“Ketika itu, rakyat boleh menilai calon dan juga (melihat pecahan) jumlah kerusi yang akan ditandingi nanti,” katanya.

Pada 22 Okt lepas, Muhyiddin dipetik sebagai berkata PN dijangka bertanding di semua 28 kerusi pada PRN Melaka.

Suruhanjaya Pilihan Raya menetapkan tarikh mengundi bagi PRN Melaka pada 20 Nov manakala penamaan calon pada 8 Nov dan undi awal pada 16 Nov.

PRN itu diadakan ekoran pembubaran Dewan Undangan Negeri (DUN) pada 4 Okt lepas susulan empat Ahli DUN (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md Ali.

Mereka ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Memang UMNO, DAP mesra tapi mereka musuh: Penganalisis

Penganalisis politik dari Universiti Sains Malaysia (USM), Dr Mohd Syakir Mohd Rosdi berkata beliau melihat wujud kemesraan antara UMNO dan DAP.

Pensyarah Kanan Ekonomi Politik Islam, Pusat Kajian Pengurusan Pembangunan Islam (ISDEV) USM itu bagaimanapun percaya ‘kemesraan’ itu tidak menggambar bahawa UMNO bersetuju dengan DAP.

“Saya dengar statement hanya daripada DAP bukan daripada UMNO. UMNO tidak menjelaskan sebarang persetujuan atau keterbukaan kepada DAP.

“Tapi daripada apa yang kita lihat adalah bibit-bibit kemesraan itu tapi taklah menggambarkan bahawa mereka bersetuju untuk bersama dengan DAP,” katanya.

Beliau mengulas kenyataan Setiausaha Organisasi DAP, Anthony Loke berhubung kerjasama politik sebelum atau selepas Pilihan Raya Umum Ke-15 (PRU15) sekali gus menggambarkan parti itu semakin terdesak untuk meraih sokongan orang Melayu.

DAP adalah parti yang bergabung dengan PKR dan AMANAH dalam Pakatan Harapan (PH).

Dr Mohd Syakir melihat DAP hanya mementing parti mereka sahaja, sehingga sanggup pula memancing UMNO dalam perjuangan menentang kerajaan Perikatan Nasional (PN).

“Mereka nak jadi Perdana Menteri, mereka hendak menguasai kerajaan dan jawatan-jawatan penting dalam kerajaan.

“Jadi untuk memberi keyakinan kepada orang-orang Melayu, tidak dapat tidak, mereka perlu untuk mengorbankan prinsip yang dulunya mereka berkata tidak boleh bersama dengan UMNO,” katanya.

Beliau juga berpendapat bukan sesuatu yang pelik jika DAP adalah parti yang tidak berpegang kepada prinsip asas perjuangan sendiri.

Katanya, parti yang didominasi kaum Cina itu akan melakukan apa sahaja demi untuk mentadbir kembali Putrajaya termasuk mengorbankan prinsip dasar parti mereka.


Ramalan banjir besar: Sejauh mana persediaan kita?

Banjir merupakan suatu kejadian alam yang tidak dapat dielakkan oleh semua manusia dan dapat mengakibatkan kehilangan nyawa.

Bukan sahaja merosakkan harta benda, malah bencana ini dapat melumpuhkan ekonomi. Orang yang tinggal di kawasan yang berisiko tinggi untuk banjir harus peka dengan setiap amaran yang dikeluarkan oleh pihak berkuasa.

Beberapa tindakan awal harus segera diambil sebelum menghadapi banjir, perkara ini bagi minimunkan jumlah kerosakan dan kehilangan nyawa ketika banjir.

Dalam pada itu, sejak Ogos lalu hujan lebat mula melanda beberapa kawasan di seluruh negara bermula bulan lalu.

Umum sedia maklum, Jabatan Meteorologi Malaysia (MetMalaysia) baru-baru ini telah mengeluarkan amaran bahawa Malaysia akan mengalami hujan lebat yang berterusan pada pertengahan November. Ini juga akan membawa kepada banjir besar pada penghujung bulan tersebut.

Menurut laporan,  cuaca yang dialami dijangka memberi impak lebih signifikan oleh kerana Monsun Timur Laut aktif pada tempoh berkenaan. Risiko berlaku hujan lebat berterusan dan banjir berskala besar adalah tinggi.

Di Kelantan khususnya, kejadian ribut dan hujan lebat pada bulan Ogos merupakan salah satu petanda awal fasa peralihan monsun.

Keadaan itu dapat dilihat semasa ribut yang melanda Kota Bharu dan beberapa daerah di Kelantan pada 25 Ogos lalu.

Hujan lebat dalam tempoh 10 minit dengan ribut kuat telah menyebabkan empat khemah besar peniaga yang menyertai Festival Kelantan 2022 di Kota Bharu diterbangkan angin.

Meskipun hanya berlaku dalam tempoh yang singkat, keadaan tersebut menyebabkan peniaga mengalami banyak kerugian.

Keadaan tersebut menunjukkan bahawa banjir pada musim monsun berkemungkinan berlaku lebih awal sebelum penghujung tahun ini susulan cuaca tidak menentu.

Ia juga dapat dibuktikan apabila berlaku banjir luar jangka di Kelantan yang berlaku pada penghujung Februari lalu sehingga mengakibatkan daerah Pasir Mas, Tumpat, Kuala Krai, Machang dan Jeli terjejas.

Jika diikutkan tahun sebelum ini, kawasan-kawasan tersebut hanya terjejas dan berlaku banjir pada bah bermula November sehingga Disember setiap tahun.

Mengulas mengenai kejadian banjir di Kelantan, Penolong Pengarah Operasi Jabatan Bomba Dan Penyelamat Malaysia (JBPM) Kelantan, Penguasa Kanan Bomba II Mohd. Wildan Azhari berkata, berdasarkan situasi semasa, banjir pada tahun ini boleh berlaku bila-bila masa.

Menurutnya, ia dapat dilihat berdasarkan trend hujan yang berlaku di Kelantan secara tidak menentu bermula Ogos lalu.

Katanya, sehubungan itu, JBPM Kelantan mengambil iktibar daripada kejadian kepala air di Baling, Kedah baru-baru agar musibah yang sama dapat dielakkan daripada berlaku di negeri ini.

Dalam pada itu, Kementerian Pembangunan Wanita, Keluarga dan Masyarakat (KPWKM) sudah melakukan 90 peratus persediaan untuk menghadapi bencana banjir yang dijangka berlaku bermula November ini ekoran musim tengkujuh.

Timbalan Menterinya, Datuk Siti Zailah Mohd. Yusof berkata, Jabatan Kebajikan Masyarakat (JKM) sudah bersedia daripada segi bekalan barangan bantuan.

Menurutnya, seramai 5,067 pegawai JKM dan 195 pegawai psikologi dan kaunselor sedia membantu melaksanakan intervensi krisis dan psikologi kepada mangsa dan petugas bencana.

Berikut pula adalah perkara yang paling penting perlu disediakan sebelum bencana banjir melanda, iaitu beg kecemasan untuk setiap rumah yang penuh dengan barangan seperti:


Isu balak, kerajaan Pahang buat tuntutan RM1 juta terhadap MP DAP

Kerajaan Pahang mengemukakan satu lagi saman berhubung tuduhan pembalakan haram di negeri tersebut, kali ini seorang Ahli Parlimen (MP) DAP disaman RM1 juta kerana didakwa membuat tuduhan fitnah.

MP Bentong Wong Tack mengesahkan menerima surat supaya meminta maaf dan saman tersebut, ia ekoran tindakannya menyiarkan video dan membuat kenyataan di Facebook pada 28 Dis dan 30 Jan lepas yang apabila dibaca bersama adalah berbentuk fitnah terhadap pihak berkuasa negeri.

Portal FMT melaporkan, surat tuntutan bertarikh 4 Feb mendakwa kenyataan Wong membawa maksud dengan membayangkan bahawa kerajaan Pahang.

Kandungan surat tuntutan tersebut adalah seperti berikut:

Membenarkan pembalakan yang tidak terkawal di kawasan hutan negeri Pahang sehingga menyebabkan banjir yang teruk.

Terlibat dan merupakan punca kepada kegiatan pembalakan dan penerokaan secara haram di tanah hutan kerajaan Pahang.

Tidak bertanggungjawab dan tidak mengambil peduli tentang kebajikan rakyat di Pahang.

Menipu dan menindas rakyat dengan membenarkan pembalakan secara berleluasa di kawasan hutan kerajaan Pahang.

Notis itu juga mendakwa bahawa kenyataannya telah menyebabkan kerajaan negeri dikritik oleh orang awam sehingga menjejaskan reputasinya.

“Kenyataan yang telah dikeluarkan menyebabkan anak guam kami ditohmah apabila masyarakat beranggapan bahawa anak guam kami adalah kerajaan yang menipu, tidak berintegriti dan tidak bertanggungjawab,” kata notis itu.

Sementara itu, Wong menerusi hantaran di Facebook memberi maklum balas terhadap notis berkenaan dengan menyifatkan ia adalah tindakan dangkal kerajaan negeri.

“Ini adalah tindakan dangkal daripada kerajaan Pahang.

“Sebagai wakil rakyat adalah tanggungjawab saya untuk bersuara demi rakyat. Kalau apa yang saya cakap tak benar, buktikan!,” kata Wong.

Tindakan saman terbaharu ini berlaku kurang seminggu selepas notis dengan tuntutan sama dihantar kepada aktivis alam sekitar Shariffa Sabrina Syed Akil kerana didakwa membuat kenyataan berunsur fitnah mengenai aktiviti pembalakan di Pahang.


Thailand percepat suntikan vaksin kepada orang tua, golongan berisiko

Thailand mempercepat suntikan vaksin Covid-19 kepada warga tua dan golongan rentan bagi mengurangkan jumlah pesakit yang berada dalam keadaan kritikal, selepas melaporkan jumlah tinggi kematian tiga hari berturut-turut.

Negara itu semalam melaporkan 57 kematian akibat Covid-19.

Pada awalnya pihak berkuasa kesihatan Thailand merancang menumpukan perhatian program vaksinasi kepada golongan berkenaan, tetapi dialihkan kepada pekerja kilang, komuniti yang mengalami jangkitan tinggi, dan penduduk Phuket.

“Kami mesti memvaksinasi sekurang-kurangnya 50 peratus daripada dua kumpulan itu pada akhir bulan Julai,” kata jurucakap pihak berkuasa kesihatan Thailand Sopon Mekton.

Kedua-dua kumpulan ini mempunyai populasi 17 juta orang, tetapi hanya 0.7% atau 83,000 mereka yang berumur 60 tahun ke atas dan 3.1% golongan rentan, menerima dua dos vaksin Covid-19 setakat ini.

Pegawai itu memberi amaran bahawa varian Delta dari India dapat tersebar dengan cepat dan boleh menjejaskan kedua-dua golongan berkenaan.

Penasihat Kementerian Kesihatan, Kumnuan Ungchusak pula berkata keadaan akan menjadi bertambah buruk kerana varian Delta sudah mula mendominasi penularan Covid-19 di negara itu.

Katanya, kematian boleh mencapai 2,800 kes sebulan pada September meningkat berbanding 900 kes bulan lalu. Sebanyak 61 kematian akibat Covid-19 dilaporkan hari ini.

Setakat ini, lebih 2.8 juta daripada 66 juta penduduk Thailand telah menerima vaksin sepenuhnya.

Thailand menjangkakan 10 juta dos vaksin AstraZeneca akan diterima bulan ini, tetapi Ketua Institut Vaksin, Nakorn Premsri, menjelaskan sebahagiannya akan dihantar setiap bulan sehingga September.

Katanya, rakan kongsi AstraZeneca dari Thailand, Siam Bioscience milik kerajaan hanya dapat menghasilkan kira-kira 15 juta dos setiap bulan dan sebahagiannya akan diagihkan kepada negara lain.

Siam Bioscience dan AstraZeneca telah berulang kali menolak untuk membincangkan laporan mengenai kekurangan pengeluaran vaksin.

Thailand juga turut mendapatkan bekalan dari sumber lain termasuk vaksin mRNA Moderna, Pfizer dan BioNTech. – Agensi


Ada kesan lebam di tangan, mata ketika buat laporan polis: Saksi

Seorang anggota polis memberitahu Mahkamah Majistret Kuala Lumpur hari ini, bahawa terdapat kesan lebam pada tangan kanan dan kiri serta bahagian mata Emilia Hanafi ketika wanita itu membuat laporan polis berhubung dakwaan dipukul bekas suaminya, Datuk SM Faisal SM Nasimuddin, tujuh tahun lepas.

Koperal Mahmood Riad Mohd Noor, 43, yang merupakan saksi kelima pihak pendakwaan berkata demikian semasa pemeriksaan utama oleh Timbalan Pendakwa Raya Zahida Zakaria pada perbicaraan kes ahli perniagaan SM Faisal yang didakwa menyebabkan kecederaan terhadap bekas isterinya, Emilia.

Terdahulu, Mahmood Riad ketika membaca pernyataan saksinya berkata Emilia juga dilihat menangis dan memberitahu dia telah dicekik di bahagian leher selain dipukul sambil menunjukkan kesan lebam pada tubuhnya semasa membuat laporan polis di Balai Polis Sri Hartamas, 23 Nov 2015.

Beliau berkata pada 12 tengah malam (23 Nov 2015) beliau telah diarahkan oleh Ketua Balai Polis Sri Hartamas iaitu ASP Alwizan untuk mengambil aduan seorang wanita berkaitan kes keganasan rumah tangga.

“Semasa saya mengambil laporan wanita tersebut, baru saya mengetahui bahawa dia adalah isteri kepada Datuk SM Faisal SM Nasimuddin. Nama wanita itu adalah Datin Emelia Hanafi. Sebelum diarahkan untuk mengambil aduan daripada Datin (Emilia) saya telah nampak Datin datang ke balai pada pukul berapa tidak pasti tetapi waktu petang (22 Nov 2015).

“Pada masa itu Datin telah datang ke kaunter pertanyaan Balai Polis Sri Hartamas untuk membuat laporan polis berkaitan dirinya dipukul oleh suaminya. Saya telah membawa Datin ke bilik Triaj dan telah memaklumkan kes ini kepada Ketua Balai Polis Sri Hartamas iaitu arahannya adalah supaya Datin mendapatkan rawatan di hospital dahulu,” katanya.

Mahmood Riad yang kini bertugas di Bahagian Pusat Kawalan Balai Polis Pantai berkata semasa beliau mengambil laporan polis tersebut terdapat kesan lebam yang jelas pada tubuh badan Emilia.

Sementara itu, Mahmood Riad bersetuju dengan peguam Datuk Akberdin Abdul Kader yang mewakili SM Faisal bahawa seorang anggota polis di balai polis yang sama iaitu Konstabel Ngu Tien Tien telah mengambil laporan yang dibuat oleh ahli perniagaan itu pada 23 Nov 2015.

Akberdin: Dalam laporan polis SM Faisal, dia ada maklumkan berlaku perselisihan faham dan kedua-duanya (SM Faisal dan Emilia) mengalami kecederaan, setuju dengan saya bahawa pengadu (Emilia) telah berselisih faham pada 22 Nov 12.30 tengah hari dan kedua-duanya mengalami kecederaan?

Mahmood Riad : Ya ada dalam laporan (polis).

Saksi itu juga bersetuju dengan cadangan peguam bahawa pegawai penyiasat yang dikenali sebagai Puan Rosnani telah menyiasat laporan polis yang dibuat oleh Emilia dan SM Faisal.

SM Faisal, 43, didakwa dengan sengaja menyebabkan kecederaan ke atas Emilia, 43, yang merupakan isterinya (ketika kejadian) di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang, pada 22 Nov 2015.

Pertuduhan dikemukakan mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.

Perbicaraan di hadapan Majistret Nadia Othman bersambung 14 September ini. – Bernama


Kes baharu lepasi 4,000, petugas diarah segera ambil dos penggalak

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi meningkat lagi, melepasi angka 4,000 berbanding jumlah kes positif semalam, tatkala Kementerian Kesihatan (KKM) mengarahkan kakitangannya mendapatkan suntikan dos penggalak.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, 4,046 kes positif baharu direkodkan, berbanding 3,764 kes semalam.

Jumlah itu katanya menjadikan keseluruhan kumulatif positif sebanyak 2,824,973 kes, dengan sehingga semalam 2,747,457 pesakit telah sembuh dan 31,853 pesakit meninggal dunia.

Sehingga semalam, 41,617 kes dilaporkan masih aktif, dengan seramai 34,722 pesakit sedang menjalani kuarantin di rumah; 4,048 ditempatkan di PKRC; 2,687 dimasukkan ke hospital; dan 160 pesakit dirawat di unit rawatan rapi, termasuk 72 daripadanya memerlukan alat bantuan pernafasan.

Sementara itu, beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam, untuk seluruh negara kekal pada nilai 1.0.

Bagaimanapun, tujuh negeri dan Wilayah Persekutuan berada pada nilai Rt melebihi 1.00, di mana menurut pakar kesihatan nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan perkongsian Dr Noor Hisham, Kuala Lumpur mencatat nilai Rt 1.13, diikuti Negeri Sembilan (1.06); Kedah (1.04); Johor (1.03); Melaka (1.02); Sabah (1.01); dan Selangor (1.00).

Untuk rekod, nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Terdahulu beliau meminta semua petugas barisan hadapan, khususnya sektor kesihatan sama ada kerajaan atau swasta supaya segera mendapatkan suntikan dos penggalak.

Merujuk kepada ribuan kakitangan Perkhidmatan Kesihatan Kebangsaan (NHS) Britain yang tidak hadir bertugas susulan lonjakan jangkitan varian Omicron, Dr Noor Hisham berkata KKM perlu bersedia dengan sebarang kemungkinan.

“Beribu-ribu kakitangan NHS tidak bekerja setiap minggu di London kerana lonjakan besar kes omicron, menyebabkan hospital bergelut untuk menghadapi tahap ketidakhadiran kakitangan yang belum pernah terjadi sebelumnya.

“Kepada semua petugas barisan hadapan dan semua kategori pekerja kesihatan di sektor awam dan swasta, sila dapatkan dos penggalak anda segera untuk mengelakkan kekurangan dan ketiadaan kakitangan di fasiliti kesihatan kita.

“Kita perlu bersedia dengan segala kemungkinan dan mengharapkan yang terbaik untuk meminimumkan kesan gelombang Omicron,” katanya dalam kenyataan hari ini.


Varian Delta merebak 30% hingga 100% lebih cepat, kata pakar Britain

Ketika United Kingdom mengumumkan kosong kematian akibat Covid-19 di negara itu buat kali pertama tiga hari lalu, pakar Covid-19, Profesor Neil Ferguson memberi amaran bahawa Varian Delta, yang mula-mula dikesan bermutasi di India – kini berada di seluruh dunia dengan tahap penularanya antara 30 peratus hingga 100 peratus lebih cepat berbanding varian Alpha.

Pada permulaan pandemik itu melanda Britain, Ferguson yang juga ahli epidemiologi di Imperial College London menasihatkan kerajaan United Kingdom (UK) untuk mengambil langkah melaksanakan ‘lockdown’ pertama negara itu.

Memberitahu stesen radio 4 BBC hari ini beliau berkata pihaknya kini memperoleh lebih banyak data mengenai Varian Delta, tetapi bukan berita baik seperti yang dikehendakinya.

“Jangkaan terbaik sekarang ini ialah tahap penularan varian itu mencapai 60 peratus lebih pantas daripada Varian Alpha yang ditemukan di Kent,” katanya yang merujuk varian yang ditemukan di Kent, tenggara England.

Bagaimanapun terdapat beberapa ketidakpastian yang bergantung kepada andaian dan bagaimana menganalisis data, kecepatan varian itu merebak ialah antara kira-kira 30 peratus dan bahkan mungkin hingga 100 peratus.

Kenyataan beliau itu dibuat susulan rancangan Perdana Menteri Britain, Boris Johnson untuk menarik balik sekatan Covid-19 di seluruh England pada 21 Jun ini.

Bagaimanapun dalam kenyataan terbaharunya, Johnson melahirkan kebimbangan kemungkinan penularan Varian Delta akan menyebabkan rancangan itu ditangguh.

Ahli panel penasihat kerajaan Dr Mike Tildesley pula berkata rancangan menarik balik sekatan pada 21 Jun ini adalah satu keputusan yang sukar untuk dibuat.

“Saya rasa soalan yang perlu dijawab oleh kerajaan, dan saya tidak dapat menjawabnya ialah jika kes menunjukkan peningkatan, dan pastinya, kemasukan ke hospital serta kematian akan meningkat pada bulan-bulan akan datang, apa jenis perkhidmatan yang kerajaan akan pertingkatkan bagi membolehkan sekatan itu dibuka semula?,” katanya.

Katanya, sudah pasti jika pembukaan semula itu ditangguhkan kes jangkitan Covid-19 tidak akan sama dengan jika ‘lockdown’ itu dibatalkan. – Agensi


‘Kerajaan Madani’ penuh dendam kesumat, kata Ahli MPT Bersatu

‘Kerajaan Madani’ hanyalah retorik yang indah di bibir, namun penuh dendam kesumat untuk membenam Perikatan Nasional (PN) yang mendapat sokongan besar rakyat pada Pilihan Raya Umum Ke-15 (PRU-15) lalu.

Ahli Majlis Pimpinan Tertinggi Bersatu, Dr Muhammad Faiz Na’aman berkata kerajaan Pakatan Harapan-Barisan Nasional (PH-BN) sekarang ini tidak lagi memfokuskan usaha mengatasi masalah rakyat.

Sebaliknya, kata beliau langkah dipergiatkan untuk melemahkan kekuatan parti gabungan PN secara diktator dan zalim, katanya mengulas pertuduhan terpilih bermotifkan politik terhadap Ketua Penerangan Bersatu, Datuk Wan Saiful Wan Jan dan seorang pemimpin Bersatu bahagian.

Malaysia Madani dilancarkan Perdana Menteri, Datuk Seri Anwar Ibrahim, 19 Januari lalu, menggantikan konsep ‘Keluarga Malaysia’ ketika pentadbiran Perdana Menteri Datuk Seri Ismail Sabri Yaakob.

Konsep madani diperkenalkan Anwar, kononnya disasarkan untuk dijadikan dasar bagi setiap teras yang akan diteroka bagi memperkukuh lapan keperluan iaitu ekonomi dan kewangan, perundangan, pendidikan, kemasyarakatan, budaya, bandar dan luar bandar.

Mengulas lanjut, Dr Muhammad Faiz berkata banyak pihak berpendapat pertuduhan dikenakan ke atas Wan Saiful bermotifkan politik menjelang Pilihan Raya Negeri (PRN) do Kedah, Kelantan, Terengganu, Negeri Sembilan, Selangor dan Pulau Pinang, tidak lama lagi.

“Antara asas penubuhan Bersatu adalah menentang rasuah dan salah guna kuasa tanpa melibatkan campur tangan atau tekanan ke atas mana-mana agensi penguat kuasa kerajaan, apatah lagi sistem kehakiman negara.

“Namun umum tahu bahawa ketika kempen PRU lalu, Rafizi Ramli Menteri Ekonomi kerajaan luar tabie sekarang membuat kenyataan berbaur ugutan kononnya beliau mahu “mencari” Ketua Pesuruhjaya SPRM, Tan Sri Azam Baki jika PH berjaya mentadbir negara.

“Persoalannya adakah beliau telah menemui Tan Sri Azam?,” katanya dalam satu kenyataan hari ini.

Ironinya, Dr Muhammad Faiz berkata Anwar bukan saja cakap berbelit dalam hal mereformasikan institusi kerajaan sepertimana propaganda serta janji partinya sebelum PRU, malah beliau secara terbuka telah melanggar beberapa perkara yang dianggap prinsipnya sendiri iaitu lantikan politik melibatkan ahli keluarganya, memegang jawatan Menteri Kewangan serta tidak meletakkan SPRM di bawah seliaan Parlimen.

Lebih parah, katanya, Anwar seolah-olah tiada idea bagaimana untuk memulihkan ekonomi negara, apatah lagi untuk mengurangkan beban kenaikan kos sara hidup seperti harga keperluan bahan makanan asas, harga minyak yang dijanjikan boleh turun lagi serta prinsip untuk menentang penyamun yang sering kali ditujukan terhadap UMNO-BN yang merupakan seteru tradisi PKR-PH selama ini.

“Justeru, ramai rakyat di luar sana melihat slogan Kerajaan Madani itu sebagai retorik yang hanya indah di bibir namun penuh dendam kesumat untuk membenamkan pihak lawan yakni PN yang telah bertekad untuk menjadi pembangkang yang professional demi proses semak imbang dalam negara.

“Tidak keterlaluan saya katakan kerajaan hari ini telah hilang fokus utama untuk mendahulukan permasalahan rakyat apabila menumpukan perhatian bagi melumpuhkan PN supaya UMNO-DAP dapat berkuasa secara diktator serta zalim,” katanya.

Sehubungan itu, Dr Muhammad Faiz mengajak rakyat Malaysia, terutama penjawat awam yang ditekan, pekerja swasta dan sendirian yang merayu pengeluaran Kumpulan Wang Simpanan Pekerja, peniaga kecil dan golongan B40, untuk bersama mengajar keangkuhan kerajaan PH-BN.


Tokyo 2020: PM letak harapan tinggi Malaysia raih pingat emas pertama

Perdana Menteri Tan Sri Muhyiddin Yassin meletakkan harapan tinggi ke atas kontinjen Malaysia ke Sukan Olimpik Tokyo 2020 untuk membawa pulang pingat emas pertama dari temasya sukan berprestij itu.

“Saya harap kali ini ialah kali yang pertama Malaysia akan membawa pingat emas yang pertama dan bagi mereka yang berjaya, insya-Allah ganjaran yang baik akan kita berikan kepada anda semua,” katanya ketika menyempurnakan Lambaian Juara Demi Malaysia di sini, hari ini.

Perdana Menteri memberikan kata-kata motivasi kepada skuad badminton, gimnastik, akuatik (renang, terjun) dan memanah di Lapangan Terbang Antarabangsa Kuala Lumpur (KLIA), sebelum mereka berlepas ke Tokyo untuk temasya sukan terbesar dunia bermula 23 Julai hingga 8 Ogos ini.

Memetik Bernama, Perdana Menteri dalam ucapannya di hadapan 40 ahli kontinjen negara menaruh keyakinan tinggi bahawa kumpulan yang mewakili negara pada temasya ini adalah terbaik dan mampu menyinar di temasya itu.

“Saya menaruh keyakinan bahawa anda semua akan berjuang berhabis-habisan demi Malaysia tercinta untuk mengibarkan Jalur Gemilang di mata dunia, untuk mengangkat martabat negara di pentas antarabangsa, dan membuktikan anak Malaysia mampu menjadi atlet terbaik dalam sukan masing-masing.

“Yang paling utama memastikan lagu keramat Negaraku berkumandang di venue pertandingan nanti,” katanya dengan penuh semangat.

Beliau juga berharap di bawah kepimpinanan Datuk Lee Chong Wei selaku ketua kontinjen, negara mampu membuahkan keputusan terbaik dalam sejarah penyertaan negara di sukan Olimpik kali ini.

“Apa yang saya dapat lihat keseluruhan kontinjen kita pada temasya kali ini yang seramai 30 atlet, 21 jurulatih dan 13 pegawai ini sebenarnya bukan sekadar 30 orang atau jumlah 64 orang, ia sebenarnya mencerminkan kekuatan 32 juta orang rakyat Malaysia keseluruhan.

“Justeru, kesempatan ini saya merakamkan setinggi-tinggi ucapan tahniah kepada anda semua yang menjadi ‘The Beacon of Hopes’,” katanya.

Muhyiddin turut mengingatkan semua anggota barisan kontinjen negara untuk sentiasa memastikan aspek keselamatan dan soal kesihatan diutamakan.

Sejurus menyampaikan amanat penuh semangat, Muhyiddin mengibarkan Jalur Gemilang sebagai simbolik pelepasan kontinjen Malaysia ke temasya berpestij itu.

Turut hadir mengiringi atlet ialah Menteri Belia dan Sukan Datuk Seri Reezal Merican Naina Merican; Duta Jepun ke Malaysia Hiroshi Oka; Ketua Pengarah Majlis Sukan Negara (MSN) Datuk Ahmad Shapawi Ismail; Presiden Majlis Olimpik Malaysia (MOM) Tan Sri Mohamad Norza Zakaria dan Chong Wei.

Seramai 40 orang, termasuk 18 atlet berlepas menaiki pesawat Malaysia Airlines MH9118 pada jam 10.50 malam dan dijangka tiba di Lapangan Terbang Antarabangsa Narita pada jam 8.05 pagi esok.

Sejurus tiba di Tokyo, mereka akan menjalani ujian calitan Covid-19 dan menjalani tempoh isolasi selama tiga hari, selain perlu menjalani ujian air liur sepanjang tempoh berada di negara Matahari Terbit itu.

Malaysia pada Olimpik kali ini, akan diwakili oleh 30 atlet yang akan beraksi dalam 27 acara meliputi 10 jenis sukan, dengan matlamat utama kekal untuk merangkul pingat emas pertama Malaysia.

Kumpulan pertama atlet Malaysia, terdiri daripada empat pelayar – Khairulnizam Mohd Afendy bagi acara laser lelaki, Nur Shazrin Mohd Latif (laser wanita), Nuraisyah Jamil dan Juni Karimah Noor Jamali (kedua-duanya acara International 470 wanita) yang diiringi oleh tiga pegawai telah berlepas ke Tokyo pada 8 Julai lalu.

Penembak negara, Nur Suryani Mohamed Taib yang akan beraksi dalam acara 50m rifle tiga posisi wanita berlepas pagi tadi, manakala baki atlet dijangka berlepas pada 25 Julai ini.

Atlet lain yang layak ke Olimpik kali ini ialah Khairul Anuar Mohamad, Syaqiera Mashayikh (memanah), Lee Hup Wei, Azreen Nabila Alias (olahraga), Mohd Azizulhasni Awang, Muhammad Shah Firdaus Sahrom (berbasikal trek), Gavin Kyle Green, Kelly Tan (golf) dan Welson Sim dan Phee Jinq En (renang).

Selain itu, Pandelela Rinong, Cheong Jun Hoong, Leong Mun Yee, Nur Dhabitah Sabri, Ng Yan Yee (terjun), Farah Ann Abdul Hadi, Jeremiah Loo Phay Xing (gimnastik) pemain badmiton Lee Zii Jia, Soniia Cheah, Aaron Chia, Soh Wooi Yik, Chow Mei Kuan, Lee Meng Yean, Chan Peng Soon dan Goh Liu Ying.

Pada edisi Rio 2016, Malaysia yang diwakili oleh 32 atlet, membawa pulang empat pingat perak dan sebutir gangsa, yang juga merupakan pencapaian terbaik negara di Sukan Olimpik.


Urusan mahkamah mudah jika tak bersalah: Rafizi ulas ‘gelagat’ Najib

Timbalan Presiden PKR Rafizi Ramli dilihat seolah-olah menasihatkan Datuk Seri Najib Razak supaya tidak menyusahkan mahkamah dengan pelbagai ‘drama’ bertujuah melengah-lengahkan perbicaraan rayuan terakhir sabitan hukuman penjara dan denda di Mahkamah Persekutuan.

Dalam kenyataan hari ini, bekas Ahli Parlimen Pandan itu mengimbas kembali saat di mana dia sering naik turun mahkamah menghadapi pelbagai pertuduhan, termasuk mengikut Akta Rahsia Rasmi dan Akta Hasutan.

“Saya memang veteran mahkamah. Mana tidaknya, saya pernah turun naik untuk 14 kes.

“Sebahagiannya kes saman sivil, selebihnya kes jenayah di bawah Akta Rahsia Rasmi (OSA), Akta Perbankan (BAFIA), Akta Hasutan, Akta Perhimpunan Aman, Kanun Keseksaan atas tuduhan membuat tohmahan dan lain-lain,” katanya.

Beliau berkata demikian ketika mengulas perbicaraan rayuan terakhir bekas Perdana Menteri itu di Mahkamah Persekutuan sejak 15 Ogos lalu, yang dipenuhi pelbagai ‘gelagat’ untuk melengah-lengahkan perbicaraan.

Sebelum ini, beberapa kejutan dilakukan Najib dan pasukan undang-undangnya, yang didakwa oleh Pendakwa Raya ad hoc Datuk V Sithambaram sebagai cubaan untuk melengah-lengahkan perbicaraan.

Antara kejutan dilakukan ialah menamatkan khidmat peguam utamanya dalam kes SRC International Tan Sri Muhammad Shafee Abdullah, sebelum melantik Zaid Ibrahim Suflan TH Liew & Partners sebagai peguam cara baharunya, selain Hisyam Teh Poh Teik sebagai peguam utama.

Najib juga memohon menangguhkan perbicaraan sehingga empat bulan kerana peguam baharu perlu menyemak dokumen berkaitan kes itu. Beberapa hari kemudian, Najib membuat kejutan apabila memecat Zaid Ibrahim Suflan TH Liew & Partners, sebagai peguam caranya.

Terbaharu hari ini, Najib mengemukakan permohonan supaya Ketua Hakim Negara Tun Tengku Maimun Tuan Mat menarik diri daripada mendengar rayuannya.

Mengulas lanjut, Rafizi berkata beliau tidak pernah bertindak menukar peguam demi peguam untuk mewakilinya, selain tidak melakukan sumpah laknat.

“Kami tidak buat sumpah laknat sebab kami yakin bukti-bukti dan fakta yang ada itu jelas. Kami tidak buat stunt berkali-kali di mahkamah dengan menukar peguam demi peguam seperti menukar tontonan video di TikTok.

“Kami tidak mencari segala alasan untuk melengah-lengahkan perbicaraan. Urusan di mahkamah jadi mudah bila kita tidak bersalah. Jika kita dihukum penjara pun, kita akan redha kerana kita yakin ia ujian dari Allah yang akan menaikkan darjat kita,” katanya.

Rafizi berkata urusan mahkamah akan menjadi sukar apabila seseorang itu takut menerima hukuman di atas kesalahan yang telah dilakukan.

Najib didapati bersalah menyalahgunakan kuasa dan menyeleweng RM42 juta dana SRC International dan dijatuhi hukuman penjara 12 tahun, dan denda RM210 juta oleh Hakim Mahkamah Tinggi Datuk Mohd Nazlan Mohd Ghazali.

Bekas perdana menteri itu telah merayu sabitan dan hukumannya di Mahkamah Persekutuan selepas Mahkamah Rayuan pada 8 Disember tahun lalu sebulat suara mengekalkan keputusan Mahkamah Tinggi.


Khairuddin umum lepas jawatan dalam Majlis Syura Ulama PAS

Jawatannya Setiausaha dan Ahli Majlis Syura Ulama PAS dilepaskan Ahli Parlimen (MP) Kuala Nerus, Datuk Dr. Mohd. Khairuddin Aman Razali berkuatkuasa serta-merta.

Khairuddin berkata mengumumkan peletakan jawatannya tersebut semasa mesyuarat yang dibuat semalam diadakan secara hibrid dan dilakukan mengikut peruntukan perlembagaan parti di bawah Fasal 8(7).

“Pada mesyuarat berkenaan, saya mengumumkan peletakan jawatan atau pemberhentian sebagai Setiausaha berdasarkan peruntukan Perlembagaan Pas Fasal 8(7).

“Saya juga meletakkan jawatan atau pemberhentian sebagai Ahli MSU berdasarkan peruntukan Perlembagaan Pas Fasal 8(5),” katanya dalam kenyataan hari ini.

Khairuddin dijemput menghadiri Mesyuarat Majlis Syura Ulama (MSU) PAS yang diadakan semalam atas kapasiti sebagai ahli dan setiausaha.

Dalam pada itu, beliau turut merakamkan perhargaan kepada Pas yang memberi peluang berkhidmat sebagai AAhli Majlis Syura Ulama sejak 2013 seterusnya dilantik sebagai Setiausaha sejak 15 Disember 2020.

“Rakaman jutaan terima kasih juga kepada Mursyidul Am, Datuk Hashim Jasin dan semua ahli yang telah bertindak selaras dengan Perlembagaan Pas untuk mengelakkan sebarang krisis perlembagaan parti,” jelasnya.

Khairuddin berkata, beliau akan terus menjalankan tugas sebagai Ahli Parlimen PAS dan tugasan lain dalam parti.


MP pembangkang tiada isu Azalina jadi Timbalan Speaker semula

Beberapa Ahli Parlimen (MP) blok pembangkang tidak ada isu selepas Datuk Seri Azalina Othman Said yang diminta untuk menjadi Timbalan Speaker buat sementara waktu susulan tiada pengganti yang baharu dipilih.

Sidang Dewan Rakyat hari ini dikejutkan selepas Azalina diminta untuk menjadi Timbalan Speaker walaupun sebelum ini pihak kerajaan dikatakan akan menamakan MP Pontian Datuk Seri Ahmad Maslan sebagai calon bagi jawatan tersebut namun sebaliknya ia tidak berlaku.

“Speaker, terima kasih banyak dan tahniah atas pelantikan semula,” kata MP Padang Serai (PKR) M Karupaiya.

Sementara itu, MP Pasir Gudang (PKR) Hassan Abdul Karim juga tidak melihat lantikan semula Azalina sebagai satu isu besar cuba meminta penjelasan berhubung prosedur tersebut sama ada ia mengikut peraturan atau sebaliknya.

“Tapi petang ini tiba-tiba mempengerusikan mesyuarat ini (Dewan Rakyat), saya tidak ada masalah YB Pengerang untuk mempengerusikan tapi hanya prosedur adakah ini betul?” kata MP PKR itu.

MP Kepong (DAP) Lim Lip Eng pula mengucapkan tahniah dan selamat kembali bertugas kepada Azalina.

“Selamat kembali bertugas,” kata Lip Eng di dewan hari ini.

Terdahulu, Azalina menjelaskan Speaker Dewan Rakyat Datuk Azhar Azizan Harun memintanya untuk mempengerusikan sidang dewan sesi petang hari ini mengikut bawah Peraturan Mesyuarat 7 (3).

“Saya telah diminta Speaker di bawah 7(3) diminta untuk pengerusikan mesyuarat bagi sementara waktu,” katanya di Dewan Rakyat.

Sepatutnya sidang Dewan Rakyat kali ini akan memilih pengganti Azalina, bagaimanapun ia ditangguhkan tanpa sebarang alasan diberikan.

Dua calon Timbalan Speaker yang tercalon sebelum ini adalah Ahli Parlimen Pontian, Datuk Seri Ahmad Maslan sebagai wakil blok kerajaan dan Ahli Parlimen Teluk Intan, Nga Kor Ming calon Pakatan Harapan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Dewan Rakyat sebelum ini mempunyai dua Timbalan Yang Dipertua iaitu Datuk Mohd Rashid Hasnon dan Azalina.

Jawatan itu kosong selepas Azalina meletak jawatan pada 23 Ogos lalu.


Rumah, kereta mewah bernilai RM1.6 juta disita SPRM

Aset bernilai RM1.6 juta disita Suruhanjaya Pencegahan Rasuah Malaysia (SPRM) dalam siasatan melibatkan tiga pegawainya yang dikaitkan dengan kehilangan barang kes membabitkan wang RM25 juta yang disimpan agensi itu.

SPRM menyita sebuah rumah dan beberapa kenderaan mewah ditemui pegawai penyiasat, antaranya dua motosikal jenis Ducati dan masing-masing sebuah kereta Mercedes Benz dan Honda Type R.

Menurut laporan Utusan Malaysia yang memetik sumber, sitaan tersebut dilakukan terhadap penguasa kanan berkenaan bersama dua lagi pegawainya berpangkat penguasa dan ketua penolong penguasa kanan.

Kes tersebut mula mendapat perhatian selepas pendedahan kehilangan wang RM25 juta milik bekas Ketua Pengarah Organisasi Perisikan Luar Malaysia (MEIO), Datuk Hasanah Abdul Hamid yang disita SPRM tiga tahun lalu didakwa hilang.

Hasanah sebelum itu didakwa di mahkamah atas tuduhan melakukan pecah amanah melibatkan wang kerajaan bernilai sekitar RM50 juta namun pada April lalu dia dilepas tanpa dibebaskan.

“Siasatan kini tertumpu kepada penguasa kanan berkenaan kerana dia antara individu yang bertanggungjawab menyimpan exhibits sesuatu kes yang disiasat.

“Bagaimanapun, SPRM turut memperincikan siasatan bagi melihat rekod pemilikan wang, harta benda membabitkan dua lagi pegawai yang ditahan,” kata laporan portal tersebut yang memetik sumber.

Terdahulu, laporan media juga mendedahkan berhubung penemuan senjata api dan peluru yang dimiliki penguasa kanan berkenaan

Untuk rekod, tiada sebarang kenyataan media dikeluarkan Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berhubung isu tersebut.

Laporan Utusan juga berkata satu sidang akhbar khas antara SPRM dan polis akan dilakukan dalam masa terdekat bagi mendedahkan hasil siasatan berhubung kes berpunca daripada kecurian duit RM25 juta yang hilang daripada kawalan SPRM.


Polis kompaun 12 orang ke Genting tanpa kebenaran

Hasrat 12 individu termasuk dua wanita untuk ke Genting Highlands bukan sahaja tidak kesampaian namun mereka juga terpaksa membayar kompaun RM5,000 setiap seorang kerana merentas negeri tanpa kebenaran polis.

Ketua Polis Daerah Bentong Supt Zaiham Mohd Kahar berkata mereka yang berusia 20 hingga 58 tahun itu ditahan di sekatan jalan raya di Kilometer 17 Genting Highlands semalam dan difahamkan bergerak dari Kuala Lumpur.

“Mereka tidak dapat mengemukakan permit merentas negeri kepada polis yang bertugas,” katanya dalam kenyataan dipetik Bernama.

Zaiham juga mengingatkan tindakan tegas akan diambil terhadap mereka yang gagal mematuhi prosedur operasi standard (SOP) ditetapkan Majlis Keselamatan Negara (MKN) termasuk merentas negeri yang masih belum dibenarkan tanpa kelulusan.


Menentang Covid-19 lebih teruk daripada berperang, kata Muhyiddin

Bekas Perdana Menteri (PM) Tan Sri Muhyiddin Yassin menyifatkan tempoh mengemudi negara bagi menentang peningkatan penularan kes Covid-19 sebagai ‘lebih teruk daripada peperangan’.

Menurutnya, langkah pentadbirannya memohon proklamasi darurat daripada Yang di-Pertuan Agong adalah antara faktor penting yang membantu kerajaan ketika itu mengurus dan mengawal pandemik itu.

Sepanjang pandemik itu, beliau bersama anggota pentadbiran lain terpaksa melaksanakan langkah segera yang tuntas bagi mengimbangi matlamat melindungi nyawa dengan ekonomi, dalam keadaan amat tidak menentu, lapor Berita Harian yang memetik media UAE, The National, yang diterbitkan semalam.

“Pengisytiharan darurat dan diberikan lebih banyak kuasa adalah penting untuk menguruskan pandemik. Undang-undang khas ini sudah tersedia sejak dahulu, namun ia amat jarang diperlukan. Ini adalah kali pertama ia digunakan untuk tujuan ini.

“Ada pihak mengatakan undang-undang darurat ini seolah-olah kita berada dalam peperangan, namun saya nak tegaskan ini sebenarnya lebih teruk daripada perang,” katanya ketika ditemu bual wartawan Nick Webster.

Muhyiddin menjadi PM Malaysia kelapan pada 29 Februari 2020 susulan pergolakan politik negara ketika itu, kira-kira sebulan selepas Malaysia mengesan kes pertama positif Covid-19 pada 25 Januari.

Pentadbiran Muhyiddin dilihat berjaya mengawal penularan wabak itu pada peringkat awal, namun serangan gelombang kedua Covid-19 menyaksikan jumlah kes harian melonjak melebihi 21,000 kes sehari.

Ia disusuli dengan langkah beliau mengumumkan peletakan jawatan sebagai Perdana Menteri pada 16 Ogos tahun lalu.

Menyingkap beberapa langkah yang diambil ketika mengetuai kerajaan, Muhyiddin berkata, setiap negara memiliki cara tersendiri menguruskan pandemik itu berdasarkan pengalaman.

Memetik laporan itu Muhyiddin menegaskan di Malaysia, ia bermula dengan pelaksanaan Perintah Kawalan Pergerakan (PKP) pada 18 Mac 2020.

“Untuk Malaysia, saya mengambil langkah yang pertama kali dilaksanakan dengan melaksanakan perintah berkurung di seluruh negara. Ketika itu, jumlah kes hanya sekitar 300 tetapi kami tidak pasti apa yang akan berlaku seterusnya,” katanya.

Beliau mengakui langkah itu sebagai drastik namun ia terpaksa dilaksanakan dan rakyat Malaysia bertindak balas dengan baik terhadap pelaksanaan PKP kerana bimbangkan kesihatan masing-masing, selain kadar kematian yang semakin meningkat.

“Saya tidak katakan semua keputusan yang saya buat adalah tepat, malah perintah berkurung ini menyebabkan Malaysia kerugian RM2.6 bilion sehari.

“Gabenor Bank Negara maklumkan jika perintah berkurung ini diteruskan, seluruh sistem perbankan Malaysia berisiko lumpuh. Ini adalah antara beberapa keputusan yang terpaksa kita laksanakan,” katanya.

Pengerusi Majlis Pemulihan Negara itu bagaimanapun yakin Malaysia kini memiliki masa hadapan yang cerah dan mampu melonjakkan kembali ekonomi ke tahap yang lebih kukuh berbanding sebelum pandemik.

Jelasnya, proses pemulihan daripada pandemik amat penting untuk Malaysia dan seluruh rantau Asia, di samping memberi fokus pada sistem kesihatan awan susulan penularan varian Omicron.

“Persoalan ketika ini ialah apakah kita akan kembali ke arah situasi ketika 2019 atau menggunakan situasi semasa untuk melonjakkan Asia lebih tinggi dalam ranking negara maju?

“Bolehkah kita gunakan peluang ini bukan sahaja untuk pemulihan, tetapi untuk benar-benar menghidupkan semula negara di Asia dan mengangkat status kita, melihat pada ekonomi digital baharu dan bagaimana bank kita berfungsi.

“Ia kedengaran seperti cita-cita yang tinggi, namun ini mungkin satu rahmat untuk kita,” katanya.


Tak jejas kerjasama kerajaan pusat walaupun bertembung: Muhyiddin

Walaupun akan berlaku pertembungan antara Perikatan Nasional (PN) dan Barisan Nasional (BN) pada Pilihan Raya Negeri (PRN) Melaka, Tan Sri Muhyiddin Yassin optimis ia tidak akan menjejaskan kerjasama dalam kerajaan pusat.

Pengerusi PN tersebut tidak menolak senario politik yang berlaku adalah luar biasa, namun mengharapkan ia tidak akan menjadi satu masalah besar untuk Perdana Menteri Datuk Seri Ismail Sabri Yaakob meneruskan kerjasama dengan Kabinetnya walaupun terdapat perlawanan sesama parti dalam kerajaan di Melaka.

“Saya rasa tidak akan ada masalah besar dan berharap Perdana Menteri, Datuk Seri Ismail Sabri Yaakob dapat bekerjasama dengan semua anggota Kabinet beliau, tidak kira dari BN atau PN.

“Bagaimanapun, untuk PRN Melaka, keputusan sudah dibuat dan memandangkan setiap gabungan sudah memutuskan untuk bergerak secara sendiri, kami menghormati keputusan itu,” katanya semasa sidang media selepas pengumuman calon PN hari ini.

Jelasnya lagi, biarpun bakal berlaku pertembungan, ia memberi peluang kepada rakyat Melaka untuk membuat pilihan yang terbaik.

“Sekarang menjadi lebih jelas bahawa akan ada pertandingan mungkin tiga penjuru namun saya percaya pengundi Melaka amat mengetahui situasi politik masa ini.

“Mereka juga boleh melihat apa yang PN lakukan sepanjang saya menjadi Perdana Menteri. Jadi saya yakin mereka akan memberi sokongan kuat kepada PN,” katanya.

Berhubung sama ada PN akan mengikut jejak BN yang mewajibkan menandatangani akuan bersumpah (SD), Muhyiddin berkata setakat ini tiada cadangan sedemikian.

“Kita yakin semua calon setia kepada parti masing-masing malah pimpinan parti dalam gabungan PN tahu bahawa setiap calon menyatakan kesetiaan tidak berbelah bahagi,” katanya.

Terdahulu, Muhyiddin mengumumkan PN akan bertanding semua 28 kerusi DUN Melaka; Bersatu akan bertanding 15 kerusi, lapan dari PAS dan lima lagi dari Gerakan.